SK Úradný vestník Európskej únie L 265/125

Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:

http://www.unece.org/trans/main/wp29/wp29wgs/wp29gen/wp29fdocstts.html

Predpis Európskej hospodárskej komisie Organizácie Spojených národov (EHK OSN) č. 48 – Jednotné ustanovenia o typovom schvaľovaní vozidiel z hľadiska montáže zariadení na osvetlenie a svetelnú signalizáciu [2016/1723]

Obsahuje platný text vrátane:

doplnku 7 k sérii zmien 06 – dátum nadobudnutia platnosti: 8. októbra 2016.

OBSAH

PREDPIS

1. Rozsah pôsobnosti

2. Vymedzenie pojmov

3. Žiadosť o typové schválenie

4. Typové schválenie

5. Všeobecné špecifikácie

6. Osobitné špecifikácie

7. Zmeny a rozšírenie schválenia typu vozidla alebo montáže jeho zariadení na osvetlenie a svetelnú signalizáciu

8. Zhoda výroby

9. Sankcie za nezhodu výroby

10. Definitívne zastavenie výroby

11. Názvy a adresy technických služieb zodpovedných za vykonávanie schvaľovacích skúšok a názvy a adresy schvaľovacích úradov

12. Prechodné ustanovenia

PRÍLOHY

1 Oznámenie

2 Usporiadanie značiek typového schválenia

3 Príklady povrchov svietidiel, osí, referenčných stredov a uhlov geometrickej viditeľnosti

4 Viditeľnosť červeného svietidla smerom dopredu a bieleho svietidla smerom dozadu

5 Stavy zaťaženia, na ktoré sa má prihliadať pri stanovovaní zmien vertikálnej orientácie stretávacích svetlometov

6 Meranie zmeny sklonu stretávacieho svetla ako funkcie zaťaženia

7 Označenie medzného sklonu stretávacích svetlometov smerom nadol uvedené v bode 6.2.6.1.1 a sklon predného hmlového svietidla smerom nadol uvedené v bode 6.3.6.1.2 tohto predpisu

8 Ovládače zariadenia na korekciu sklonu svetlometov podľa bodu 6.2.6.2.2 tohto predpisu

9 Kontrola zhody výroby

10 Vyhradené

11 Viditeľnosť nápadných označení zozadu, spredu a zo strany vozidla

12 Skúšobná jazda

13 Podmienky automatického zapínania stretávacích svetlometov

14 Pozorovacia oblasť smerom k viditeľnej ploche manévrovacích a pomocných vonkajších svietidiel

15 Gonio(foto)metrický systém na fotometrické merania podľa vymedzenia v bode 2.34 tohto predpisu

1. ROZSAH PÔSOBNOSTI

Tento predpis sa uplatňuje na vozidlá kategórií M, N a ich prípojné vozidlá (kategória O) (1) z hľadiska montáže zariadení na osvetlenie a svetelnú signalizáciu.

2. VYMEDZENIE POJMOV

Na účely tohto predpisu:

2.1. „Typové schválenie vozidla“ je typové schválenie vozidla z hľadiska počtu a spôsobu montáže zariadení na osvetlenie a svetelnú signalizáciu.

2.2. „Typom vozidla z hľadiska montáže zariadenia na osvetlenie a svetelnú signalizáciu“ sú vozidlá, ktoré sa navzájom nelíšia v podstatných aspektoch uvedených v bodoch 2.2.1 až 2.2.4.

Podobne sa za „vozidlá rôzneho typu“ nepovažujú: vozidlá, ktoré sa odlišujú v zmysle bodov 2.2.1 až 2.2.4, ale nie v takej miere, že dôjde k zámene druhu, počtu, umiestnenia a geometrickej viditeľnosti svietidiel a sklonu stretávacieho svetla predpísaného pre príslušný typ vozidla, a vozidlá, na ktorých sú namontované alebo na ktorých chýbajú nepovinné svietidlá:

2.2.1. rozmery a vonkajší tvar vozidla;

2.2.2. počet a umiestnenie zariadení;

2.2.3. systém korekcie sklonu svetlometov;

2.2.4. systém zavesenia náprav.

2.3. „Priečna rovina“ je vertikálna rovina kolmá na strednú pozdĺžnu rovinu vozidla.

2.4. „Vozidlo v nezaťaženom stave“ je vozidlo bez vodiča, posádky, cestujúcich alebo nákladu, avšak s plnou nádržou paliva, náhradným kolesom a s normálnou výbavou náradia.

2.5. „Vozidlo v zaťaženom stave“ je vozidlo zaťažené v rámci svojej technicky prípustnej maximálnej konštrukčnej hmotnosti stanovenej výrobcom, ktorý takisto stanoví rozloženie tejto hmotnosti medzi nápravy v súlade s metódou opísanou v prílohe 5.

2.6. „Zariadenie“ je časť alebo zostava častí používaných na výkon jednej alebo viacerých funkcií.

2.6.1. „Svetelná funkcia“ je svetlo vyžarované zariadením na osvetlenie vozovky a predmetov v smere pohybu vozidla.

2.6.2. „Funkcia svetelnej signalizácie“ je svetlo vyžarované alebo odrážané zariadením, ktoré poskytuje ostatným účastníkom cestnej premávky vizuálnu informáciu o prítomnosti, identifikácii a/alebo zmene pohybu vozidla.

2.7. „Svietidlo“ je zariadenie určené na osvetlenie vozovky alebo na vyžarovanie svetelného signálu ostatným účastníkom cestnej premávky. Svietidlá na osvetlenie zadnej tabuľky s evidenčným číslom a odrazové sklá sa tiež považujú za svietidlá. Na účely tohto predpisu sa zadné tabuľky s evidenčným číslom vyžarujúce svetlo a systém osvetlenia prevádzkových dverí podľa ustanovení predpisu č. 107 na vozidlách kategórie M2 a M3 nepovažujú za svietidlá.

2.7.1. Zdroj svetla

2.7.1.1. „Zdroj svetla“ je jeden alebo viac prvkov viditeľného žiarenia, ktoré môžu byť zmontované s jedným alebo viacerými priehľadnými krytmi a so základňou pre mechanické a elektrické zapojenie.

2.7.1.1.1. „Vymeniteľný zdroj svetla“ je zdroj svetla, ktorý sa môže vložiť do držiaka svojho zariadenia a odstrániť z neho bez nástroja.

2.7.1.1.2. „Nevymeniteľný zdroj svetla“ je zdroj svetla, ktorý sa môže vymeniť len spolu s výmenou zariadenia, v ktorom je zdroj svetla pripevnený.

a) V prípade modulu zdroja svetla: zdroj svetla, ktorý sa môže vymeniť len spolu s výmenou modulu zdroja svetla, v ktorom je zdroj svetla pripevnený;

b) v prípade adaptívnych systémov predného osvetlenia (AFS): zdroj svetla, ktorý sa môže vymeniť len prostredníctvom výmeny osvetľovacej jednotky, ku ktorej je zdroj svetla pripevnený.

2.7.1.1.3. „Modul zdroja svetla“ je optická časť zariadenia, ktorá je špecifická pre toto zariadenie. Obsahuje jeden alebo niekoľko nevymeniteľných zdrojov svetla a môže prípadne obsahovať jednu alebo niekoľko objímok na schválené vymeniteľné zdroje svetla.

2.7.1.1.4. „Vláknový zdroj svetla“ (žiarovka) je zdroj svetla, ktorého prvkom viditeľného žiarenia je jedno alebo niekoľko žeravých vlákien produkujúcich tepelné žiarenie.

2.7.1.1.5. „Zdroj svetla s plynovou výbojkou“ je zdroj svetla, ktorého prvkom viditeľného žiarenia je výbojkový oblúk produkujúci elektroluminiscenciu/fluorescenciu.

2.7.1.1.6. „Zdroj svetla s diódami vyžarujúcimi svetlo (LED)“ je zdroj svetla, ktorého prvkom viditeľného žiarenia je jeden alebo niekoľko polovodičových priechodov produkujúcich injekčnú luminiscenciu/fluorescenciu.

2.7.1.1.7. „Modul LED“ je modul zdroja svetla, ktorý ako zdroje svetla obsahuje len diódy vyžarujúce svetlo (LED). Môže však prípadne obsahovať jednu alebo niekoľko objímok na schválené vymeniteľné zdroje svetla.

2.7.1.2. „Elektronické zariadenie na reguláciu zdroja svetla“ je jeden alebo niekoľko komponentov medzi napájaním a zdrojom svetla, bez ohľadu na to, či sú so zdrojom svetla alebo s použitým svietidlom integrované, ktoré riadi napätie a/alebo elektrický prúd zdroja svetla.

2.7.1.2.1. „Predradník“ je elektronické zariadenie na reguláciu zdroja svetla medzi napájaním a zdrojom svetla, bez ohľadu na to, či je so zdrojom svetla alebo s použitým svietidlom integrované, ktoré stabilizuje elektrický prúd zdroja svetla s plynovou výbojkou.

2.7.1.2.2. „Igniter“ (zapaľovacia elektróda) je elektronické zariadenie na reguláciu zdroja svetla na spustenie oblúka zdroja svetla s plynovou výbojkou.

2.7.1.3. „Regulátor premenlivej intenzity“ je zariadenie, ktoré automaticky reguluje zariadenia na svetelnú signalizáciu na zadnej časti vozidla, ktoré sú zdrojom premenlivej svietivosti, a ktoré má zabezpečovať rovnaké vnímanie ich signálov. Regulátor premenlivej intenzity je súčasťou svietidla alebo vozidla alebo je rozdelený medzi uvedené svietidlo a vozidlo.

2.7.2. „Rovnocenné svietidlá“ sú svietidlá s rovnakou funkciou, schválené v štáte evidencie vozidla. Takéto svietidlá môžu mať vlastnosti odlišné od vlastností svietidiel, ktorými je vozidlo vybavené pri svojom typovom schválení, za predpokladu, že vyhovujú požiadavkám stanoveným týmto predpisom.

2.7.3. „Samostatné svietidlá“ sú zariadenia, ktoré majú samostatné viditeľné plochy v smere referenčnej osi (2), samostatné zdroje svetla a samostatné puzdrá svietidla.

2.7.4. „Skupinové svietidlá“ sú zariadenia, ktoré majú samostatné viditeľné plochy v smere referenčnej osi (2) a samostatné zdroje svetla, ale spoločné puzdro svietidla.

2.7.5. „Združené svietidlá“ sú zariadenia, ktoré majú samostatné viditeľné plochy v smere referenčnej osi (2), ale spoločné zdroje svetla a spoločné puzdro svietidla.

2.7.6. „Zlúčené svietidlá“ sú zariadenia, ktoré majú samostatné zdroje svetla alebo jediný zdroj svetla fungujúci rôznymi spôsobmi (napr. optické, mechanické, elektrické rozdiely), úplne alebo čiastočne spoločné viditeľné plochy v smere referenčnej osi (2) a spoločné puzdro svietidla (3).

2.7.7. „Svietidlo s jedinou funkciou“ je časť zariadenia, ktoré zabezpečuje jednotlivú funkciu osvetlenia alebo svetelnej signalizácie.

2.7.8. „Zakrývateľné svietidlo“ je svietidlo, ktoré je možné sčasti alebo úplne skryť, keď nie je používané. Toto možno dosiahnuť buď pohyblivým krytom, premiestnením svietidla alebo akýmkoľvek iným vhodným spôsobom. Výraz „zasúvateľný“ sa používa konkrétne na označenie zakrývateľného svietidla, ktoré sa môže zasunúť do karosérie.

2.7.9. „Diaľkový (hlavný) svetlomet“ je svietidlo používané na osvetľovanie vozovky na veľkú vzdialenosť pred vozidlom.

2.7.10. „Stretávací (tlmený) svetlomet“ je svietidlo používané na osvetlenie vozovky pred vozidlom bez toho, aby neprimerane oslňovalo alebo iným nevhodným spôsobom obťažovalo vodičov protiidúcich vozidiel alebo iných účastníkov cestnej premávky.

2.7.10.1. „Hlavné stretávacie svetlo (hlavné tlmené svetlo)“ je stretávacie svetlo vyžarované bez pomoci infračerveného (IR) žiariča a/alebo dodatočných zdrojov svetla na osvetlenie zákrut.

2.7.11. „Smerové svietidlo“ je svietidlo používané na upozornenie ostatných účastníkov cestnej premávky, že vodič zamýšľa zmeniť smer vpravo alebo vľavo.

Smerové svietidlo alebo svietidlá môžu byť použité aj podľa ustanovení predpisu č. 97 alebo predpisu č. 116.

2.7.12. „Brzdové svietidlo“ je svietidlo upozorňujúce ostatných účastníkov cestnej premávky nachádzajúcich sa za vozidlom, že pozdĺžny pohyb vozidla je úmyselne spomaľovaný.

2.7.13. „Zariadenie na osvetlenie zadnej tabuľky s evidenčným číslom“ je zariadenie používané na osvetlenie priestoru určeného pre zadnú tabuľku s evidenčným číslom. Môže sa skladať z niekoľkých optických komponentov.

2.7.14. „Predné obrysové svietidlo“ je svietidlo používané na označenie prítomnosti vozidla a jeho šírky pri pohľade spredu.

2.7.15. „Zadné obrysové svietidlo“ je svietidlo používané na označenie prítomnosti vozidla a jeho šírky pri pohľade zozadu.

2.7.16. „Odrazové sklo“ je zariadenie používané na označenie prítomnosti vozidla odrazom svetla vyžarovaným zdrojom svetla, ktorý nie je spojený s vozidlom, pričom pozorovateľ je v blízkosti tohto svetelného zdroja.

Na účely tohto predpisu sa za odrazové sklá nepovažujú:

2.7.16.1. tabuľky s evidenčným číslom so spätným odrazom;

2.7.16.2. označenia so spätným odrazom uvedené v ADR (Európska dohoda o medzinárodnej cestnej doprave nebezpečného nákladu);

2.7.16.3. iné tabuľky a označenia so spätným odrazom, ktoré sa podľa predpisov jednotlivých štátov musia používať v prípade určitých kategórií vozidiel alebo pri určitých spôsoboch prevádzky;

2.7.16.4. materiály so spätným odrazom schválené ako trieda D, E alebo F podľa predpisu OSN č. 104 a používané na iné účely v súlade s požiadavkami jednotlivých štátov.

2.7.17. „Nápadné označenie“ je zariadenie určené na zvýšenie viditeľnosti vozidla pri pohľade zboku alebo zozadu (alebo v prípade prívesov dodatočne spredu) odrazom svetla vyžarovaného zo zdroja svetla, ktorý nie je spojený s vozidlom, pričom pozorovateľ je v blízkosti tohto zdroja svetla.

2.7.17.1. „Obrysové označenie“ je nápadné označenie určené na vyznačenie horizontálnych a vertikálnych rozmerov (dĺžka, šírka a výška) vozidla.

2.7.17.1.1. „Úplné obrysové označenie“ je obrysové označenie, ktoré vyznačuje obrys vozidla spojitou čiarou.

2.7.17.1.2. „Čiastočné obrysové označenie“ je obrysové označenie, ktoré vyznačuje horizontálny rozmer vozidla spojitou čiarou a vertikálny rozmer označením jeho horných rohov.

2.7.17.2. „Líniové označenie“ je nápadné označenie určené na vyznačenie horizontálnych rozmerov (dĺžka a šírka) vozidla spojitou čiarou.

2.7.18. „Svetelný výstražný signál“ je súčasná činnosť všetkých smerových svietidiel určitého vozidla upozorňujúcich na zvláštne nebezpečenstvo, ktoré vozidlo dočasne predstavuje pre ostatných účastníkov cestnej premávky.

2.7.19. „Predné hmlové svietidlo“ je svietidlo používané na zlepšenie osvetlenia vozovky pred vozidlom za hmly alebo akýchkoľvek podobných podmienok zníženej viditeľnosti.

2.7.20. „Zadné hmlové svietidlo“ je svietidlo používané na zlepšenie viditeľnosti vozidla zozadu pri hustej hmle.

2.7.21. „Spätné svietidlo“ je svietidlo používané na osvetlenie vozovky za vozidlom a upozornenie ostatných účastníkov cestnej premávky, že vozidlo cúva alebo bude cúvať.

2.7.22. „Parkovacie svietidlo“ je svietidlo používané na signalizáciu prítomnosti stojaceho vozidla v zastavanej oblasti. V tomto prípade nahrádza predné a zadné obrysové svietidlá.

2.7.23. „Doplnkové obrysové svietidlo“ je svietidlo zabudované čo najbližšie k najvzdialenejšiemu vonkajšiemu okraju a čo možno najbližšie k vrcholu vozidla a určené na zreteľné označenie jeho celkovej šírky. Toto svietidlo dopĺňa pri určitých automobiloch a prípojných vozidlách predné a zadné obrysové svietidlá vozidla tým, že osobitne upozorňuje na jeho rozmery.

2.7.24. „Bočné obrysové svietidlo“ je svietidlo používané na označenie prítomnosti vozidla pri pohľade zboku.

2.7.25. „Denné svietidlo“ je svietidlo nasmerované dopredu, ktoré sa používa na zvýšenie viditeľnosti vozidla pri jeho jazde za denného svetla.

2.7.26. „Uhlové svietidlo“ je svietidlo používané na prídavné osvetlenie tej časti vozovky, ktorá sa nachádza v blízkosti prednej hrany vozidla na strane, do ktorej bude vozidlo zabočovať;

2.7.27. „Objektívny svetelný tok“ je:

a) v prípade zdroja svetla: hodnota objektívneho svetelného toku bez započítania odchýlok, ako je uvedené v príslušnom údajovom liste zdroja svetla podľa predpisu, podľa ktorého bol daný zdroj svetla typovo schválený a ktorý sa naň vzťahuje;

b) v prípade modulu LED: hodnota objektívneho svetelného toku, ako je uvedené v technickej špecifikácii, ktorá bola s modulom LED predložená na typové schválenie svietidla, ktorého je modul LED súčasťou;

2.7.28. „Adaptívny systém predného osvetlenia“ (alebo „AFS“) je zariadenie na osvetlenie typovo schválené podľa predpisu č. 123, ktoré zabezpečuje, že sa svetlá s odlišnými vlastnosťami automaticky prispôsobujú premenlivým podmienkam použitím tlmeného (stretávacieho) svetla a podľa potreby hlavného (diaľkového) svetla.

2.7.28.1. „Osvetľovacia jednotka“ je komponent vyžarujúci svetlo skonštruovaný na úplné alebo čiastočné zabezpečenie jednej alebo viacerých funkcií predného osvetlenia zabezpečovaných AFS.

2.7.28.2. „Montážna jednotka“ je nedeliteľné puzdro (teleso svietidla/svetlometu) obsahujúce jednu alebo viaceré osvetľovacie jednotky.

2.7.28.3. „Svetelný režim“ alebo „režim“ je stav funkcie predného osvetľovania zabezpečovaného AFS, ktorý je špecifikovaný výrobcom a je určený na prispôsobenie sa špecifickému vozidlu a podmienkam okolia.

2.7.28.4. „Ovládaním systému“ je jedna alebo viaceré časti AFS, ktoré prijímajú signály prichádzajúce z vozidla a automaticky ovládajú fungovanie osvetľovacích jednotiek.

2.7.28.5. „Signál ovládania AFS“ (V, E, W, T) je vstup do AFS v súlade s bodom 6.22.7.4 tohto predpisu.

2.7.28.6. „Neutrálny stav“ je stav systému AFS, keď sa vytvára vymedzený režim stretávacieho svetla triedy C („základné stretávacie svetlo“) alebo prípadne diaľkového svetla v stave maximálnej aktivácie a neuplatňuje sa nijaký signál ovládania AFS.

2.7.28.7. „Adaptívne diaľkové svetlo“ je diaľkové svetlo AFS, ktoré prispôsobuje rozloženie svojho svetla s ohľadom na protiidúce vozidlá a vozidlá idúce vpredu tak, aby sa vodičovi zlepšila viditeľnosť do diaľky a bez toho, aby boli obťažovaní, rozptyľovaní alebo oslňovaní ostatní účastníci cestnej premávky.

2.7.29. „Pomocné vonkajšie svietidlo“ je svietidlo používané na doplnkové osvetlenie s cieľom uľahčiť nastupovanie a vystupovanie vodiča a cestujúceho alebo pri nakladacích činnostiach.

2.7.30. „Systém vzájomne závislých svietidiel“ je zostava dvoch alebo troch vzájomne závislých svietidiel, ktoré majú rovnakú funkciu.

2.7.30.1. „Vzájomne závislé svietidlo označené ako ‚Y‘“ je zariadenie fungujúce ako časť systému vzájomne závislých svietidiel. Vzájomne závislé svietidlá fungujú pri aktivácii spolu, majú oddelené viditeľné plochy v smere referenčnej osi a samostatné puzdrá a môžu mať samostatný zdroj, resp. zdroje svetla.

2.7.31. „Manévrovacie svietidlo“ je svietidlo, ktoré sa používa na zaistenie doplňujúceho osvetlenia po stranách vozidla nápomocného pri pomalom manévrovaní.

2.7.32. „Svietidlá označené ako ‚D‘“ sú nezávislé svietidlá typovo schválené ako samostatné zariadenia tak, že sa môžu používať buď nezávisle, alebo v zostave dvoch svietidiel, ktorá sa považuje za „jediné svietidlo“.

2.8. „Plocha výstupu svetla“ je v prípade „zariadenia na osvetlenie“, „zariadenia na svetelnú signalizáciu“ alebo odrazového skla povrch deklarovaný výrobcom v žiadosti o typové schválenie zariadenia zobrazeného na výkrese, pozri prílohu 3 (pozri napr. časti 1 a 4).

Toto sa deklaruje podľa jednej z týchto podmienok:

a) Keď sú vonkajšie rozptylové sklá štruktúrované, stanovená plocha výstupu svetla je celý vonkajší povrch vonkajších rozptylových skiel alebo jeho časť;

b) Keď nie sú vonkajšie rozptylové sklá štruktúrované, vonkajšie rozptylové sklá sa neberú do úvahy a plocha výstupu svetla je taká, ako je uvedené na výkrese, pozri prílohu 3 (pozri napr. časť 5).

2.8.1. „Štruktúrované vonkajšie rozptylové sklo“ alebo „štruktúrovaná oblasť vonkajšieho rozptylového skla“ sú všetky časti vonkajšieho rozptylového skla alebo ich časť, skonštruované na usmernenie alebo úpravu šírenia svetla zo zdroja, resp. zdrojov svetla, tak, že svetelné lúče sú jasne odklonené od ich pôvodného smeru.

2.9. „Svietiaca plocha“ (pozri prílohu 3).

2.9.1. „Svietiaca plocha zariadenia na osvetlenie“ (body 2.7.9, 2.7.10, 2.7.19, 2.7.21 a 2.7.26) je kolmý priemet celého otvoru odrazovej plochy alebo v prípade svetlometov s elipsoidnou odrazovou plochou „projekčnej šošovky“ na priečnu rovinu. Ak zariadenie na osvetlenie nemá odrazovú plochu, použije sa vymedzenie podľa bodu 2.9.2. Ak plocha výstupu svetla svietidla pokrýva len časť celého otvoru odrazovej plochy, zohľadňuje sa len priemet tejto časti.

V prípade stretávacieho svetlometu je svietiaca plocha obmedzená viditeľnou stopou svetelného rozhrania na rozptylovom skle. Ak sú odrážač a rozptylové sklo vzájomne nastaviteľné, mala by sa použiť stredná poloha nastavenia.

V prípade, že je namontovaný AFS: Keď je svetelná funkcia vytváraná dvomi alebo viacerými súčasne prevádzkovanými osvetľovacími jednotkami na danej strane vozidla, jednotlivé svietiace plochy spolu tvoria príslušnú svietiacu plochu (napr. na obrázku v bode 6.22.4 jednotlivé svietiace plochy osvetľovacích jednotiek 8, 9 a 11, keď sa berú do úvahy spoločne a s ohľadom na ich jednotlivé umiestnenie, vytvárajú príslušnú svietiacu plochu pre pravú stranu vozidla).

2.9.2. „Svietiaca plocha zariadenia na svetelnú signalizáciu okrem odrazového skla“ (body 2.7.11 až 2.7.15, 2.7.18, 2.7.20 a 2.7.22 až 2.7.25) je kolmý priemet svietidla do roviny kolmej na jeho referenčnú os a dotýkajúcej sa vonkajšej plochy výstupu svetla svietidla, pričom tento priemet je ohraničený hranami tienidiel umiestnených v tejto rovine. Tienidlá prepúšťajú len 98 % celkovej svietivosti v smere referenčnej osi.

Aby sa určili dolné, horné a priečne hranice svietiacej plochy, použijú sa len tienidlá s horizontálnymi alebo vertikálnymi hranami, s cieľom overiť vzdialenosť k najvzdialenejším okrajom vozidla a výšku nad vozovkou.

Na iné použitia svietiacej plochy, napr. na stanovenie vzdialenosti medzi dvoma svietidlami alebo iné funkcie, sa použije tvar vonkajšieho okraja tejto svietiacej plochy. Tienidlá musia zostať rovnobežné, môžu sa však použiť iné orientácie.

V prípade zariadenia na svetelnú signalizáciu, ktorého svietiaca plocha obklopuje úplne alebo čiastočne svietiacu plochu s inou funkciou alebo obklopuje neosvetlenú plochu, sa samotná svietiaca plocha môže považovať za plochu výstupu svetla (pozri napr. prílohu 3 časti 2, 3, 5 a 6).

2.9.3. „Svietiaca plocha odrazového skla“ (bod 2.7.16) je, ako deklaruje žiadateľ počas postupu typového schvaľovania komponentu pre odrazové sklo, kolmý priemet odrazového skla do roviny kolmej na svoju referenčnú os a ohraničenú rovinami priľahlými k daným najkrajnejším častiam optickej sústavy odrazového skla a rovnobežnými s touto osou. Na účely stanovenia spodného, horného a bočných okrajov zariadenia sa zohľadňujú len roviny horizontálne a vertikálne.

2.10. „Viditeľná plocha“ v určitom smere pozorovania je podľa požiadavky výrobcu alebo jeho riadne splnomocneného zástupcu kolmý priemet:

buď okraja svietiacej plochy premietnutého na vonkajší povrch rozptylového skla,

alebo plochy výstupu svetla.

Iba v prípade zariadenia pre svetelnú signalizáciu vytvárajúceho premenlivú svietivosť sa uvažuje o jeho viditeľnej ploche, ktorá môže byť premenlivá podľa bodu 2.7.1.3, za všetkých podmienok, ktoré sú prípustné pre prípadný regulátor premenlivej intenzity.

Na rovinu kolmú na smer pozorovania a dotýkajúcu sa najvzdialenejšieho bodu rozptylového skla. Rôzne príklady uplatnenia viditeľnej plochy je možné nájsť v prílohe 3 k tomuto predpisu.

2.11. „Referenčná os“ (alebo „os referencie“) je charakteristická os svietidla, určená výrobcom (svietidla) ako referenčný smer (H = 0°, V = 0°) pre uhly poľa pri fotometrických meraniach a pre montáž svietidla na vozidlo.

2.12. „Referenčný stred“ je priesečník referenčnej osi s vonkajšou plochou výstupu svetla. Určuje ho výrobca svietidla.

2.13. „Uhly geometrickej viditeľnosti“ sú uhly, ktoré ohraničujú pole minimálneho priestorového uhla, v ktorom je viditeľná plocha svietidla viditeľná. Táto oblasť priestorového uhla je vymedzená guľovými výsekmi, ktorých stred sa kryje s referenčným stredom svietidla a ich rovník je rovnobežný s vozovkou. Tieto výseky sú určované vo vzťahu k referenčnej osi. Horizontálne uhly β zodpovedajú zemepisnej dĺžke, vertikálne uhly α zemepisnej šírke.

2.14. „Najvzdialenejší vonkajší okraj“ na ktorejkoľvek strane vozidla je rovina rovnobežná so strednou pozdĺžnou rovinou vozidla a dotýkajúca sa vonkajšieho bočného okraja vozidla, pričom sa neprihliada na priemet:

2.14.1. pneumatík v blízkosti ich bodu dotyku s vozovkou a prípojok na meranie tlaku v pneumatikách;

2.14.2. protišmykových zariadení, ak sú montované na kolesách;

2.14.3. zariadení na nepriamy výhľad;

2.14.4. bočných smerových svietidiel, doplnkových obrysových svietidiel, predných a zadných obrysových svietidiel, parkovacích svietidiel, odrazových skiel a bočných obrysových svietidiel;

2.14.5. colných plomb umiestnených na vozidle a zariadení na zaistenie a ochranu týchto plomb;

2.14.6. systémov osvetlenia prevádzkových dverí na vozidlách kategórií M2 a M3 podľa bodu 2.7.

2.15. „Celkové rozmery“ sú vzdialenosť medzi obidvomi vertikálnymi rovinami vymedzenými v bode 2.14.

2.15.1. „Celková šírka“ je vzdialenosť medzi obidvoma vertikálnymi rovinami vymedzenými v bode 2.14.

2.15.2. „Celková dĺžka“ je vzdialenosť medzi dvomi vertikálnymi rovinami kolmými na strednú pozdĺžnu rovinu vozidla a dotýkajúcimi sa prednej a zadnej koncovej hrany, pričom sa neprihliada na priemet:

a) zariadení na nepriamy výhľad;

b) zadných obrysových svietidiel;

c) spojovacích zariadení v prípade motorových vozidiel.

V prípade prívesov sa do „celkovej dĺžky“ a pri každom meraní dĺžky započítava ťažné oje okrem prípadov, keď to je výslovne vylúčené.

2.16. „Samostatné a viacnásobné svietidlá“

2.16.1. „Samostatné svietidlo“ je:

a) zariadenie alebo časť zariadenia, ktoré má jedinú osvetľovaciu funkciu alebo funkciu svetelnej signalizácie, jeden alebo niekoľko zdrojov svetla a jedinú viditeľnú plochu v smere referenčnej osi, ktorá môže mať súvislý povrch alebo môže byť zložená z dvoch alebo viacerých rôznych častí, alebo

b) akákoľvek zostava dvoch svietidiel označených ako „D“, či už zhodných alebo odlišných, ktoré majú rovnakú funkciu, alebo

c) akákoľvek zostava dvoch nezávislých odrazových skiel, ktoré bez ohľadu na to, či sú identické, boli typovo schválené samostatne, alebo

d) akýkoľvek systém vzájomne závislých svietidiel tvorený dvomi alebo tromi vzájomne závislými svietidlami označenými ako „Y“, ktoré sú spoločne schválené a majú rovnakú funkciu.

2.16.2. „Dve svietidlá“ alebo „párny počet svietidiel“ v tvare pásu alebo pruhu sú dve svietidlá s jedinou plochou výstupu svetla, ak je tento pás alebo pruh umiestnený symetricky voči strednej pozdĺžnej rovine vozidla.

2.17. „Vzdialenosť medzi dvoma svietidlami“ nasmerovanými tým istým smerom je najmenšia vzdialenosť medzi dvoma viditeľnými plochami v smere referenčnej osi. Ak vzdialenosť medzi svietidlami jednoznačne spĺňa požiadavky tohto predpisu, nie je potrebné stanoviť presné okraje viditeľných plôch.

2.18. „Prevádzková kontrolka“ je optický alebo akustický signál (alebo akýkoľvek obdobný signál) udávajúci, že určité zariadenie bolo uvedené do činnosti a či funguje správne alebo nie.

2.19. „Kontrolka zapojenia obvodu“ je optický (alebo akýkoľvek obdobný) signál oznamujúci, že určité zariadenie bolo uvedené do činnosti, ktorý však neoznamuje, či zariadenie funguje správne alebo nie.

2.20. „Nepovinné svietidlo“ je svietidlo, ktorého montáž je ponechaná na uváženie výrobcu.

2.21. „Vozovka“ je povrch, na ktorom vozidlo stojí a ktorý by mal byť v zásade vodorovný.

2.22. „Pohyblivé časti“ vozidla sú tie panely karosérie alebo iné časti vozidla, ktorých poloha môže byť zmenená sklápaním, otáčaním alebo posúvaním bez použitia náradia. K týmto častiam nepatria sklopné kabíny nákladných vozidiel.

2.23. „Obvyklá poloha používania pohyblivej časti“ je poloha, resp. polohy pohyblivej časti, ktoré jej výrobca vozidla určí pre obvyklý spôsob používania a parkovania vozidla.

2.24. „Obvyklý spôsob používania vozidla“ je:

2.24.1. v prípade motorového vozidla stav, keď je vozidlo pripravené na pohyb, jeho hnací motor je v činnosti a jeho pohyblivé časti sú v obvyklých polohách podľa vymedzenia v bode 2.23;

2.24.2. v prípade prívesu stav, keď je príves pripojený k ťažnému vozidlu, ktoré je v stave podľa bodu 2.24.1, a jeho pohyblivé časti sú v obvyklých polohách podľa vymedzenia v bode 2.23.

2.25. „Podmienky parkovania vozidla“ sú:

2.25.1 v prípade motorového vozidla stav, keď sa vozidlo nepohybuje, jeho hnací motor nie je v činnosti a jeho pohyblivé časti sú v obvyklej polohe, resp. polohách podľa vymedzenia v bode 2.23;

2.25.2. v prípade prípojného vozidla stav, keď je prípojné vozidlo pripojené k ťažnému vozidlu, ktoré je v stave podľa opisu v bode 2.25.1 a jeho pohyblivé časti sú v obvyklých polohách podľa vymedzenia v bode 2.23.

2.26. „Osvetlenie zákrut“ je svetelná funkcia, ktorá zabezpečuje lepšie osvetlenie v zákrutách.

2.27. „Dvojica“ je sústava svietidiel s rovnakou funkciou na ľavej a pravej strane vozidla.

2.27.1. „Spárovaná dvojica“ je sústava svietidiel s rovnakou funkciou na ľavej a pravej strane vozidla, ktorá ako dvojica spĺňa fotometrické požiadavky.

2.28. „Signál núdzového brzdenia“ je signál, ktorý ukazuje ostatným účastníkom cestnej premávky idúcim za vozidlom, že vozidlo vyvinulo veľkú brzdnú silu vzhľadom na dané podmienky na ceste.

2.29. Farba svetla vyžarovaného zo zariadenia

2.29.1. „Biele“ sú chromatické súradnice (x, y) (4) vyžarovaného svetla, ktoré ležia vnútri chromatických oblastí vymedzených týmito hranicami:

W12 hranica zelenej y = 0,150 + 0,640 x W23 hranica žltkastozelenej y = 0,440 W34 hranica žltej x = 0,500 W45 hranica červenkastopurpurovej y = 0,382 W56 hranica purpurovej y = 0,050 + 0,750 x W61 hranica modrej x = 0,310

s týmito priesečníkmi:

x y W1 0,310 0,348 W2 0,453 0,440 W3 0,500 0,440 W4 0,500 0,382 W5 0,443 0,382 W6 0,310 0,283

2.29.2. „Selektívne žlté“ sú chromatické súradnice (x, y) (5) vyžarovaného svetla, ktoré ležia vnútri chromatických oblastí vymedzených týmito hranicami:

SY12 hranica zelenej y = 1,290 x – 0,100 SY23 čiara spektrálnych farieb SY34 hranica červenej y = 0,138 + 0,580 x SY45 hranica žltkastobielej y = 0,440 SY51 hranica bielej y = 0,940 – x

s týmito priesečníkmi:

x y SY1 0,454 0,486 SY2 0,480 0,519 SY3 0,545 0,454 SY4 0,521 0,440 SY5 0,500 0,440

2.29.3. „Oranžové“ sú chromatické súradnice (x, y) (5) vyžarovaného svetla, ktoré ležia vnútri chromatických oblastí vymedzených týmito hranicami:

A12 hranica zelenej y = x – 0,120 A23 čiara spektrálnych farieb A34 hranica červenej y = 0,390 A41 hranica bielej y = 0,790 – 0,670 x

s týmito priesečníkmi:

x y A1 0,545 0,425 A2 0,560 0,440 A3 0,609 0,390 A4 0,597 0,390

2.29.4. „Červené“ sú chromatické farby (x, y) (5) vyžarovaného svetla, ktoré ležia vnútri chromatických oblastí vymedzených týmito hranicami:

R12 hranica žltej y = 0,335 R23 čiara spektrálnych farieb R34 čiara purpurovej (jej lineárne predĺženie cez purpurový rozsah farieb medzi krajnou červenou a modrou farbou čiary spektrálnych farieb). R41 hranica purpurovej: y = 0,980 – x

s týmito priesečníkmi:

x y R1 0,645 0,335 R2 0,665 0,335 R3 0,735 0,265 R4 0,721 0,259

2.30. Nočná farba svetla odrazeného od zariadenia, s výnimkou pneumatík so spätným odrazom svetla podľa predpisu č. 88

2.30.1. „Biele“ sú chromatické súradnice (x, y) (6) odrazeného svetla, ktoré ležia vnútri chromatických oblastí vymedzených týmito hranicami:

W12 hranica modrej: y = 0,843 – 1,182 x W23 hranica purpurovej y = 0,489 x + 0,146 W34 hranica žltej y = 0,968 – 1,010 x W41 hranica zelenej y = 1,442 x – 0,136

s týmito priesečníkmi:

x y W1 0,373 0,402 W2 0,417 0,350 W3 0,548 0,414 W4 0,450 0,513

2.30.2. „Žlté“ sú chromatické súradnice (x, y) (6) odrazeného svetla, ktoré ležia vnútri chromatických oblastí vymedzených týmito hranicami:

Y12 hranica zelenej y = x – 0,040 Y23 čiara spektrálnych farieb Y34 hranica červenej y = 0,200 x + 0,268 Y41 hranica bielej y = 0,970 – x

s týmito priesečníkmi:

x y Y1 0,505 0,465 Y2 0,520 0,480 Y3 0,610 0,390 Y4 0,585 0,385

2.30.3. „Oranžové“ sú chromatické súradnice (x, y) (7) odrazeného svetla, ktoré ležia vnútri chromatických oblastí vymedzených týmito hranicami:

A12 hranica zelenej y = 1,417 x – 0,347 A23 čiara spektrálnych farieb A34 hranica červenej y = 0,390 A41 hranica bielej y = 0,790 – 0,670 x

s týmito priesečníkmi:

x y A1 0,545 0,425 A2 0,557 0,442 A3 0,609 0,390 A4 0,597 0,390

2.30.4. „Červené“ sú chromatické súradnice (x, y) (7) odrazeného svetla, ktoré ležia vnútri chromatických oblastí vymedzených týmito hranicami:

R12 hranica žltej y = 0,335 R23 čiara spektrálnych farieb R34 čiara purpurovej R41 hranica purpurovej y = 0,978 – x

s týmito priesečníkmi:

x y R1 0,643 0,335 R2 0,665 0,335 R3 0,735 0,265 R4 0,720 0,258

2.31. Denná farba svetla odrazeného zo zariadenia

2.31.1. „Biele“ sú chromatické súradnice (x, y) (7) odrazeného svetla, ktoré ležia vnútri chromatických oblastí vymedzených týmito hranicami:

W12 hranica purpurovej y = x – 0,030 W23 hranica žltej y = 0,740 – x W34 hranica zelenej y = x + 0,050 W41 hranica modrej y = 0,570 – x

s týmito priesečníkmi:

x y W1 0,300 0,270 W2 0,385 0,355 W3 0,345 0,395 W4 0,260 0,310

2.31.2. „Žlté“ sú chromatické súradnice (x, y) (8) odrazeného svetla, ktoré ležia vnútri chromatických oblastí vymedzených týmito hranicami:

Y12 hranica červenej y = 0,534 x + 0,163 Y23 hranica bielej y = 0,910 – x Y34 hranica zelenej y =1,342 x – 0,090 Y41 čiara spektrálnych farieb

s týmito priesečníkmi:

x y Y1 0,545 0,454 Y2 0,487 0,423 Y3 0,427 0,483 Y4 0,465 0,534

2.31.3. „Červené“ sú chromatické súradnice (x, y) (8) odrazeného svetla, ktoré ležia vnútri chromatických oblastí vymedzených týmito hranicami:

R12 hranica červenej y = 0,346 – 0,053 x R23 hranica purpurovej y = 0,910 – x R34 hranica žltej y = 0,350 R41 čiara spektrálnych farieb

s týmito priesečníkmi:

x y R1 0,690 0,310 R2 0,595 0,315 R3 0,560 0,350 R4 0,650 0,350

2.32. Denná farba svetla fluorescenčného zariadenia

2.32.1. „Červené“ sú chromatické súradnice (x, y) (9) odrazeného svetla, ktoré ležia vnútri chromatických oblastí vymedzených týmito hranicami:

FR12 hranica červenej y = 0,346 – 0,053 x FR23 hranica purpurovej y = 0,910 – x FR34 hranica žltej y = 0,315 + 0,047 x FR41 čiara spektrálnych farieb

s týmito priesečníkmi:

x y FR1 0,690 0,310 FR2 0 595 0,315 FR3 0 569 0,341 FR4 0,655 0,345

2.33. „Výstražný signál kolízie nárazom zozadu (Rear-end collision alert signal – RECAS)“ je automatický signál, ktorý vysiela vedúce vozidlo vozidlu, ktoré ho nasleduje. Signál znamená, že vozidlo musí uskutočniť núdzový manéver, aby sa vyhlo kolízii.

2.34. „Gonio(foto)metrický systém (ak nie je v osobitnom predpise stanovené inak)“ je systém používaný na fotometrické merania, ktoré sú určené uhlovými súradnicami v stupňoch na guli s vertikálnou pólovou osou podľa publikácie IEC č. 70, Viedeň 1987, t. j. zodpovedajúcou gonio(foto)metrickému systému, ktorého horizontálna („elevačná“) os je fixná vo vzťahu k vozovke a druhá, mobilná („rotačná“) os je kolmá na fixnú horizontálnu os (pozri prílohu 14 tohto predpisu). Poznámka: V uvedenej publikácii IEC je stanovený postup pre korekciu uhlových súradníc v prípade, že je použitý alternatívny gonio(foto)metrický systém.

2.35. „Rovina H“ je horizontálna rovina obsahujúca referenčný stred svietidla.

2.36. „Postupná aktivácia“ je elektrické zapojenie, v ktorom sú jednotlivé zdroje svetla svietidla zapojené tak, že sa aktivujú postupne vopred stanoveným postupom.

3. ŽIADOSŤ O TYPOVÉ SCHVÁLENIE

3.1. Žiadosť o schválenie typu vozidla z hľadiska montáže zariadení na osvetlenie a svetelnú signalizáciu predkladá výrobca vozidla alebo jeho riadne splnomocnený zástupca.

3.2. K žiadosti musia byť v troch vyhotoveniach priložené tieto doklady a údaje:

3.2.1. opis typu vozidla z hľadiska položiek uvedených v bodoch 2.2.1 až 2.2.4 spolu s údajmi o obmedzení zaťaženia, zvlášť maximálneho prípustného zaťaženia v batožinovom priestore;

3.2.2. zoznam zariadení predpísaných výrobcom ako zostava na osvetlenie a svetelnú signalizáciu. Tento zoznam môže pre každú funkciu zahŕňať niekoľko typov zariadení. Každý typ musí mať oficiálne označenie (časť, značka typového schválenia, názov výrobcu atď.); okrem toho môže byť v zozname pri každej funkcii uvedená dodatočná poznámka „alebo rovnocenné zariadenia“.

3.2.3. dispozičný výkres celkového usporiadania zariadenia na osvetlenie a svetelnú signalizáciu s vyznačením umiestnenia jednotlivých zariadení na vozidle;

3.2.4. ak je potrebné overiť zhodu s pravidlami podľa tohto predpisu, musia byť priložené dispozičné výkresy pre každé jednotlivé svietidlo s vyobrazením svietiacej plochy podľa vymedzenia v bode 2.9, plochy výstupu svetla podľa vymedzenia v bode 2.8, referenčnej osi podľa vymedzenia v bode 2.11 a referenčného stredu podľa vymedzenia v bode 2.12. Tieto informácie sa nepožadujú pre svietidlo na osvetlenie zadnej tabuľky s evidenčným číslom (bod 2.7.13);

3.2.5. žiadosť musí obsahovať údaj o metóde zvolenej na vymedzenie viditeľnej plochy (pozri bod 2.10).

3.2.6. keď je AFS súčasťou vozidla, žiadateľ predkladá podrobný opis s týmito informáciami: 3.2.6.1. svetelné funkcie a režimy, pre ktoré bol AFS typovo schválený; 3.2.6.2. súvisiace signály ovládania AFS a ich technické vlastnosti podľa prílohy 10 predpisu č.123; 3.2.6.3. ustanovenia, ktoré sa uplatňujú s cieľom automaticky prispôsobiť funkcie a režimy predného osvetlenia podľa bodu 6.22.7.4 tohto predpisu; 3.2.6.4. špeciálne inštrukcie, ak existujú, na kontrolu zdrojov svetla a vizuálne pozorovanie svetla; 3.2.6.5. dokumenty podľa bodu 6.22.9.2 tohto predpisu; 3.2.6.6. svietidlá, ktoré sú zoskupené alebo združené či zlúčené v AFS; 3.2.6.7. osvetľovacie jednotky, ktoré sú skonštruované v súlade s požiadavkami bodu 6.22.5 tohto predpisu.

3.2.7. V prípade vozidiel kategórií M a N opis podmienok napájania elektrickou energiou pre zariadenia uvedené v bodoch 2.7.9, 2.7.10, 2.7.12, 2.7.14 a 2.7.15, prípadne vrátane informácií o osobitnom napájaní/elektronickom zariadení na reguláciu zdroja svetla alebo o regulátore premenlivej intenzity.

3.3. Technickej službe zodpovednej za vykonávanie schvaľovacích skúšok sa odovzdá vozidlo v nezaťaženom stave vybavené kompletným súborom zariadení na osvetlenie a svetelnú signalizáciu podľa bodu 3.2.2, ktoré predstavuje typ vozidla, ktorý sa má schváliť.

3.4. K dokumentácii o typovom schválení sa priloží dokument podľa prílohy 1 k tomuto predpisu.

4. TYPOVÉ SCHVÁLENIE

4.1. Ak typ vozidla dodaný na schválenie podľa tohto predpisu spĺňa požiadavky tohto predpisu z hľadiska všetkých zariadení uvedených v zozname, tomuto typu vozidla sa udelí typové schválenie.

4.2. Každému schválenému typu sa pridelí číslo typového schválenia. Jeho prvé dve číslice (v súčasnosti 06, čo zodpovedá sérií zmien 06) označujú sériu zmien, ktorá zahŕňa najnovšie zásadné technické zmeny predpisu v čase udelenia typového schválenia. Tá istá zmluvná strana nesmie to isté číslo prideliť inému typu vozidla ani rovnakému typu vozidla, ktoré je dodané s vybavením neuvedeným v zozname podľa bodu 3.2.2, okrem prípadov, na ktoré sa vzťahuje bod 7 tohto predpisu.

4.3. Správa o schválení alebo rozšírení či zamietnutí schválenia typu vozidla/časti podľa tohto predpisu sa oznámi zmluvným stranám Dohody z roku 1958, ktoré uplatňujú tento predpis, prostredníctvom formulára podľa vzoru uvedeného v prílohe 1 k tomuto predpisu.

4.4. Na každé vozidlo zhodné s typom vozidla schváleným podľa tohto predpisu sa na viditeľnom a ľahko prístupnom mieste uvedenom vo formulári typového schválenia umiestni medzinárodná značka typového schválenia, ktorá sa skladá z:

4.4.1. písmena „E“ v kruhu, za ktorým nasleduje rozlišovanie číslo krajiny, ktorá typové schválenie udelila (10);

4.4.2. čísla tohto predpisu, za ktorým nasleduje písmeno „R“, pomlčka a číslo typového schválenia, ktoré sú umiestnené vpravo od kružnice predpísanej v bode 4.4.1.

4.5. Ak je vozidlo zhodné s typom vozidla schváleným podľa jedného alebo niekoľkých iných predpisov pripojených k Dohode v štáte, ktorý udelil typové schválenie aj podľa tohto predpisu, nemusí sa opakovať symbol predpísaný v bode 4.4.1; v takomto prípade sa čísla a ďalšie symboly podľa všetkých predpisov, podľa ktorých bolo udelené typové schválenie v štáte, ktorý udelil typové schválenie aj podľa tohto predpisu, umiestnia vo zvislých stĺpcoch vpravo od symbolu predpísaného v bode 4.4.1.

4.6. Značka typového schválenia musí byť dobre čitateľná a nezmazateľná.

4.7. Značka typového schválenia sa umiestni do blízkosti štítka s údajmi o vozidle, ktorý pripevňuje výrobca, alebo priamo naň.

4.8. V prílohe 2 tohto predpisu sú uvedené príklady usporiadania značiek typového schválenia.

5. VŠEOBECNÉ ŠPECIFIKÁCIE

5.1. Zariadenia na osvetlenie a svetelnú signalizáciu musia byť namontované tak, aby si za normálnych podmienok používania podľa vymedzení v bodoch 2.24, 2.24.1 a 2.24.2 a napriek otrasom, ktorým môžu byť vystavené, zachovali vlastnosti predpísané týmto predpisom a umožnili vozidlu splniť požiadavky tohto predpisu. Zvlášť musí byť vylúčená možnosť neúmyselného porušenia nastavenia svietidiel.

5.2. Svietidlá uvedené v bodoch 2.7.9, 2.7.10 a 2.7.19 musia byť namontované tak, aby bolo možné ľahko nastaviť ich orientáciu.

5.2.1. V prípade svetlometov vybavených zariadením zabraňujúcim obťažovaniu ostatných účastníkov cestnej premávky v štáte, v ktorom je premávka na strane opačnej než v štáte, pre ktorý bol svetlomet skonštruovaný, musí byť také zariadenie dostupné pre používateľa vozidla v parkovacej polohe bez potreby osobitného náradia (okrem toho, ktoré je dodávané s vozidlom (11)). Podrobné pokyny dodá výrobca vozidla spolu s vozidlom.

5.3. V prípade všetkých zariadení na svetelnú signalizáciu vrátane tých, ktoré sú umiestnené na bočných stenách, musí byť referenčná os svietidla, keď je namontované na vozidle, rovnobežná s rovinou vozidla stojaceho na ceste; okrem toho musí byť táto os pri bočných odrazových sklách a bočných obrysových svietidlách kolmá na strednú pozdĺžnu rovinu vozidla a rovnobežná s touto rovinou pri všetkých ostatných zariadeniach pre svetelnú signalizáciu. V každom smere sa povoľuje odchýlka ± 3°. Okrem toho musia byť splnené akékoľvek špecifické pokyny výrobcu týkajúce sa montáže.

5.4. Ak neboli vydané osobitné pokyny, overí sa výška a orientácia svietidiel s nezaťaženým vozidlom stojacim na rovnej horizontálnej ploche pri podmienkach vymedzených v bodoch 2.24, 2.24.1 a 2.24.2 a v prípade, že je namontovaný AFS, so systémom v jeho neutrálnom stave.

5.5. Ak neboli vydané osobitné pokyny, musia svietidlá vytvárajúce dvojicu:

5.5.1. byť namontované na vozidlo symetricky voči strednej pozdĺžnej rovine (toto ustanovenie sa vzťahuje na vonkajšie geometrické tvary svietidla a nie na okraje jeho svietiacej plochy podľa bodu 2.9);

5.5.2. byť vzájomne súmerné vzhľadom na strednú pozdĺžnu rovinu; táto požiadavka neplatí pre vnútorné usporiadanie svietidla;

5.5.3. spĺňať rovnaké kolorimetrické požiadavky a mať v podstate zhodné fotometrické vlastnosti. Toto sa nevzťahuje na spárovanú dvojicu predných hmlových svietidiel triedy F3;

5.5.4. mať v zásade identické fotometrické vlastnosti.

5.6. V prípade vozidiel, ktorých vonkajší tvar je nesúmerný, musia byť uvedené požiadavky splnené v takej miere, ako je to možné.

5.7 Zoskupené, združené, zlúčené alebo samostatné svietidlá

5.7.1. Svietidlá môžu byť zoskupené, združené alebo navzájom zlúčené za predpokladu, že sú splnené všetky požiadavky z hľadiska farby, umiestnenia, orientácie, geometrickej viditeľnosti, elektrických zapojení a prípadné iné požiadavky.

5.7.1.1. Fotometrické a kolorimetrické požiadavky na svietidlo sú splnené vtedy, keď sú všetky ostatné funkcie, s ktorými je svietidlo v skupine, združené alebo zlúčené, VYPNUTÉ.

Keď je však predné alebo zadné obrysové svietidlo zlúčené s jednou alebo viacerými inými funkciami, ktoré sa môžu aktivovať spolu s nimi, požiadavky na farbu každej z týchto iných funkcií sú splnené vtedy, keď sú zlúčené funkcie a predné alebo zadné obrysové svietidlá ZAPNUTÉ.

5.7.1.2. Brzdové svietidlá a smerové svietidlá nesmú byť zlúčené.

5.7.1.3. Keď sú brzdové svietidlá a smerové svietidlá v skupine, musia byť splnené tieto podmienky:

5.7.1.3.1. akákoľvek horizontálna alebo vertikálna priamka prechádzajúca priemetmi viditeľných plôch týchto funkcií na rovine kolmej na referenčnú os nesmie pretínať viac ako dve hraničné čiary oddeľujúce susediace plochy rôznej farby;

5.7.1.3.2. ich viditeľné plochy v smere referenčnej osi, vymedzené oblasťami ohraničenými obrysom ich plôch vyžarujúcich svetlo, sa nesmú prekrývať.

5.7.2. Samostatné svietidlá

5.7.2.1. Samostatné svietidlá podľa vymedzenia v bode 2.16.1 písm. a), tvorené dvoma alebo viacerými rôznymi časťami, musia byť namontované takým spôsobom, aby:

a) buď celková oblasť priemetu rôznych častí na rovinu dotýkajúcu sa vonkajšieho povrchu rozptylových skiel, ktorá je kolmá na referenčnú os, zaberala minimálne 60 % najmenšieho štvoruholníka opisujúceho uvedený priemet alebo

b) minimálna vzdialenosť medzi protiľahlými okrajmi dvoch susediacich/dotýkajúcich sa rôznych častí nepresahovala 75 mm, keď sa meria kolmo na referenčnú os.

Tieto požiadavky sa nevzťahujú na samostatné odrazové sklo.

5.7.2.2. Samostatné svietidlá podľa vymedzenia v bode 2.16.1 písm. b) alebo c), tvorené dvoma svietidlami označenými „D“ alebo dvoma nezávislými odrazovými sklami, musia byť namontované takým spôsobom, aby:

a) buď priemet viditeľných plôch v smere referenčnej osi dvoch svietidiel alebo odrazových skiel zaberal minimálne 60 % plochy najmenšieho obdĺžnika opisujúceho priemety uvedených viditeľných plôch v smere referenčnej osi alebo

b) minimálna vzdialenosť medzi protiľahlými okrajmi viditeľných plôch v smere referenčnej osi dvoch svietidiel alebo dvoch nezávislých odrazových skiel nebola väčšia než 75 mm, keď sa meria kolmo na referenčnú os.

5.7.2.3. Samostatné svietidlá podľa vymedzenia v bode 2.16.1 písm. d) musia spĺňať požiadavky bodu 5.7.2.1.

Ak sú dve alebo viac svietidiel a/alebo dve alebo viac samostatných viditeľných plôch súčasťou rovnakého puzdra svietidla a/alebo majú spoločné vonkajšie rozptylové sklá, nepovažujú sa za systém vzájomne závislých svietidiel.

Svietidlo v tvare pásu alebo pruhu však môže byť súčasťou systému vzájomne závislých svietidiel.

5.7.2.4. Dve svietidlá alebo párny počet svietidiel v tvare pásu alebo pruhu sú umiestnené symetricky k strednej pozdĺžnej rovine vozidla, siahajúc na obidvoch stranách vozidla do vzdialenosti minimálne 0,4 m od najvzdialenejšieho vonkajšieho okraja vozidla a ich dĺžka je najmenej 0,8 m; osvetlenie tejto plochy musí byť zabezpečené minimálne dvoma zdrojmi svetla, umiestnenými čo možno najbližšie k okrajom; plochu výstupu svetla môže tvoriť súbor jednotiek umiestnených vedľa seba pod podmienkou, že tieto jednotlivé plochy výstupu svetla spĺňajú pri priemete na priečnu rovinu požiadavky bodu 5.7.2.1.

5.8. Maximálna výška nad vozovkou sa meria od najvyššieho bodu a minimálna výška od najnižšieho bodu viditeľnej plochy v smere referenčnej osi.

Ak (maximálna a minimálna) výška nad vozovkou jednoznačne spĺňa požiadavky tohto predpisu, nie je potrebné určovať presné okraje ktorejkoľvek plochy.

5.8.1. Na účely zníženia uhlov geometrickej viditeľnosti sa poloha svietidla, pokiaľ ide o výšku nad vozovkou, meria od roviny H.

5.8.2. V prípade stretávacieho svetlometu sa minimálna výška nad vozovkou meria od najnižšieho bodu činného výstupu optického systému (napr. od odrazovej plochy, rozptylového skla, projekčnej šošovky) nezávisle od jeho použitia.

5.8.3. Umiestnenie sa z hľadiska šírky určuje vzhľadom na celkovú šírku od toho okraja viditeľnej plochy v smere referenčnej osi, ktorý je najvzdialenejší od strednej pozdĺžnej roviny vozidla, a pokiaľ ide o vzdialenosť medzi svietidlami, od vnútorných okrajov viditeľnej plochy v smere referenčnej osi.

Ak umiestnenie z hľadiska šírky jednoznačne spĺňa požiadavky tohto predpisu, nie je potrebné určovať presné okraje ktorejkoľvek plochy.

5.9. Ak neboli vydané osobitné pokyny, fotometrické vlastnosti (napr. intenzita, farba, viditeľná plocha atď.) svietidla počas rozsvietenia svietidla sa nesmú úmyselne meniť.

5.9.1. Smerové svietidlá, svetelný výstražný signál, oranžové obrysové výstražné svietidlá spĺňajúce požiadavky bodu 6.18.7 a signál núdzového brzdenia musia byť blikajúce svietidlá.

5.9.2. Fotometrické vlastnosti každého svietidla sa môžu líšiť:

a) v závislosti od okolitého svetla;

b) následkom aktivácie ostatných svietidiel alebo

c) používaním svietidiel na poskytovanie iných osvetľovacích funkcií,

za predpokladu, že každá odchýlka fotometrických vlastností je v súlade s technickými ustanoveniami pre príslušné svietidlo.

5.9.3. Fotometrické vlastnosti smerového svietidla kategórií 1, 1a, 1b, 2a alebo 2b možno pri blikaní zmeniť postupnou aktiváciou zdrojov svetla, ako sa uvádza v bode 5.6 predpisu č. 6.

Toto ustanovenie sa nevzťahuje na situáciu, keď sú smerové svietidlá kategórií 2a a 2b zapnuté ako signál núdzového brzdenia podľa bodu 6.23.1 tohto predpisu.

5.10. Svietidlo podľa vymedzenia v bode 2.7 nesmie vyžarovať smerom dopredu žiadne červené svetlo, ktoré by mohlo spôsobiť nedorozumenie a smerom dozadu žiadne biele svetlo, ktoré by mohlo spôsobiť nedorozumenie. Nezohľadňujú sa zariadenia na osvetlenie namontované na osvetlenie interiéru vozidla. Táto podmienka sa v prípade pochybností overuje takto:

5.10.1. pokiaľ ide o viditeľnosť červeného svetla spredu, s výnimkou červeného najzadnejšieho obrysového bočného svietidla, viditeľná plocha červeného svetla nesmie byť priamo viditeľná pre pozorovateľa, ktorý sa pohybuje v pásme 1 podľa prílohy 4;

5.10.2. pokiaľ ide o viditeľnosť bieleho svetla zozadu, s výnimkou spätných svetlometov a bielych nápadných označení namontovaného na vozidle, viditeľná plocha výstupu bieleho svetla nesmie byť priamo viditeľná pre pozorovateľa, ktorý sa pohybuje vo vnútri pásma 2 v priečnej rovine ležiacej vo vzdialenosti 25 m za vozidlom (pozri prílohu 4);

5.10.3. pásma 1 a 2 skúmané okom pozorovateľa sú vo svojich rovinách ohraničené: 5.10.3.1. na výšku dvoma horizontálnymi rovinami vo výške 1 m a 2,2 m nad vozovkou; 5.10.3.2. na šírku dvoma vertikálnymi rovinami, ktoré zvierajú dopredu, resp. dozadu uhol 15° smerom von od strednej pozdĺžnej roviny vozidla, prechádzajú bodom alebo bodmi dotyku vertikálnych rovín rovnobežných so strednou pozdĺžnou rovinou vozidla a vymedzujú celkovú šírku vozidla. Ak je bodov dotyku viac, najprednejší z nich sa použije pre prednú rovinu a najzadnejší pre zadnú rovinu.

5.11. Elektrickými zapojeniami sa musí zabezpečiť, aby predné a zadné obrysové svietidlá, prípadne doplnkové obrysové svietidlá, prípadne bočné obrysové svietidlá a zariadenie na osvetlenie zadnej tabuľky s evidenčným číslom mohli byť ZAPÍNANÉ a VYPÍNANÉ len súčasne.

5.11.1. Táto podmienka neplatí, ak:

5.11.1.1. sú predné a zadné obrysové svietidlá, ako aj bočné obrysové svietidlá, keď sú združené alebo zlúčené s týmito svietidlami, ZAPNUTÉ ako parkovacie svietidlá alebo

5.11.1.2. bočné obrysové svietidlá blikajú spolu so smerovými svietidlami; alebo

5.11.1.3. je svetelný signalizačný systém prevádzkovaný podľa bodu 6.2.7.6.2.

5.11.2. Funkcia pre predné obrysové svietidlá je nahradená podľa ustanovení bodu 5.12.1.

5.11.3. V prípade systému vzájomne závislých svietidiel musia byť všetky zdroje svetla ZAPNUTÉ a VYPNUTÉ súčasne.

5.12. Elektrickými zapojeniami sa musí zabezpečiť, aby diaľkové svetlomety, stretávacie svetlomety a predné hmlové svietidlá nemohli byť zapnuté, ak nie sú zároveň zapnuté svietidlá uvedené v bode 5.11. Splnenie tejto podmienky sa však nevyžaduje v prípade diaľkových svetlometov alebo stretávacích svetlometov, ak ich svetelná výstraha spočíva v prerušovanom rozsvecovaní diaľkových svetlometov v krátkych intervaloch alebo v prerušovanom rozsvecovaní stretávacích svetlometov v krátkych intervaloch alebo v striedavom rozsvecovaní stretávacích a diaľkových svetlometov v krátkych intervaloch.

5.12.1. Stretávacie svetlomety a/alebo diaľkové svetlomety a/alebo predné hmlové svetlomety môžu nahradiť funkciu predných obrysových svietidiel za predpokladu, že:

5.12.1.1. ich elektrické zapojenia musia zabezpečiť, aby v prípade poruchy ktoréhokoľvek z týchto zariadení na osvetlenie, sa predné obrysové svietidlá automaticky uviedli do činnosti a

5.12.1.2. náhradné svietidlo/funkcia spĺňajú, z hľadiska obrysového svietidla, požiadavky týkajúce sa: a) geometrickej viditeľnosti predpísané pre predné obrysové svietidlá v bode 6.9.5 a b) minimálnej fotometrickej hodnoty podľa uhlov rozloženia svetla a

5.12.1.3. ak je v skúšobnom protokole náhradného svietidla uvedený vhodný dôkaz preukazujúci splnenie požiadaviek uvedených v bode 5.12.1.2.

5.13. Kontrolka

Ak je týmto predpisom predpísaná kontrolka zapojenia obvodu, môže byť nahradená „prevádzkovou“ kontrolkou.

5.14. Zakrývateľné svietidlá

5.14.1. S výnimkou diaľkových svetlometov, stretávacích svetlometov a predných hmlových svietidiel, ktoré môžu byť zakryté, keď sa nepoužívajú, je zakrývanie svietidiel neprípustné.

5.14.2. V prípade akejkoľvek poruchy funkcie zakrývacích zariadení musia svietidlá zostať v polohe používania, pokiaľ sú už v činnosti, alebo musí byť možné presunúť ich do polohy používania bez použitia náradia.

5.14.3. Svietidlá sa musia dať nastaviť do polohy používania a rozsvietiť jediným ovládacím zariadením bez toho, aby bola vylúčená možnosť nastaviť ich do polohy používania bez ich rozsvietenia. V prípade zoskupených diaľkových a stretávacích svetlometov sa však uvedené ovládanie vyžaduje len na aktiváciu stretávacích svetlometov.

5.14.4. Z miesta vodiča nesmie byť možné úmyselne zastaviť pohyb zapnutých svietidiel skôr, ako dosiahnu polohu používania. Ak vzniká počas pohybu svietidiel nebezpečenstvo oslnenia ostatných účastníkov cestnej premávky, môžu sa svietidlá rozsvietiť len po dosiahnutí svojej konečnej polohy.

5.14.5. V rozmedzí teplôt zakrývacieho zariadenia od –30 °C do +50 °C musia byť svetlomety schopné dosiahnuť polohu používania do troch sekúnd od spustenia ovládača.

5.15. Farby svetla vyžarovaného svietidlami (12) sú:

Diaľkový svetlomet: biela Stretávací svetlomet: biela Predné hmlové svietidlo: biela alebo selektívne žltá Spätné svietidlo: biela Smerové svietidlo: oranžová Svetelný výstražný signál: oranžová Brzdové svietidlo: červená Signál núdzového brzdenia: oranžová alebo červená Výstražný signál kolízie nárazom zozadu: oranžová Svietidlo na osvetlenie zadnej tabuľky s evidenčným číslom: biela Predné obrysové svietidlo: biela Zadné obrysové svietidlo: červená Predné hmlové svietidlo biela alebo selektívne žltá Zadné hmlové svetlo: červená Parkovacie svietidlo: biela vpredu, červená vzadu; oranžová, ak je zlúčená s bočnými smerovými svietidlami alebo s bočnými obrysovými svietidlami Bočné obrysové svietidlo: oranžová; najzadnejšie bočné obrysové svietidlo však môže byť červené, ak je v skupine, združené alebo zlúčené so zadným obrysovým svietidlom, zadným doplnkovým obrysovým svietidlom, zadným hmlovým svietidlom, brzdovým svietidlom alebo je v skupine alebo má časť plochy výstupu svetla spoločnú so zadným odrazovým sklom Doplnkové obrysové svietidlo: biela vpredu, červená vzadu Denné svietidlo: biela Zadné odrazové sklo, iné ako trojuholníkové: červená Zadné odrazové sklo trojuholníkové: červená Predné odrazové sklo, iné ako trojuholníkové: identická s farbou dopadajúceho svetla (13) Bočné odrazové sklo, iné ako trojuholníkové: oranžová; najzadnejšie bočné odrazové sklo však môže byť červené, ak je v skupine alebo má časť plochy výstupu svetla spoločnú so zadným obrysovým svietidlom, zadným doplnkovým obrysovým svietidlom, zadným hmlovým svietidlom, brzdovým svietidlom alebo červeným najzadnejším bočným obrysovým svietidlom alebo zadným odrazovým sklom iným ako trojuholníkovým. Uhlové svietidlo: biela Nápadné označenie: biela vpredu; biela alebo žltá na boku; červená alebo žltá vzadu (14). Adaptívne systémy predného osvetlenia (AFS): biela Pomocné vonkajšie svietidlo: biela Manévrovacie svietidlo: biela

5.16. Počet svietidiel

5.16.1. Počet svietidiel namontovaných na vozidle sa rovná počtu svietidiel uvedenom v osobitných špecifikáciách tohto predpisu.

5.17. Každé svietidlo môže byť namontované na pohyblivých častiach za predpokladu, že sú splnené podmienky ustanovené v bodoch 5.18, 5.19 a 5.20.

5.18. Zadné obrysové svietidlá, zadné smerové svietidlá a zadné odrazové sklá, trojuholníkové, ako aj iné ako trojuholníkové, sa môžu namontovať na pohyblivé časti len vtedy, ak:

5.18.1. svietidlá na pohyblivých častiach spĺňajú vo všetkých fixných polohách pohyblivých častí všetky požiadavky na umiestnenie, geometrickú viditeľnosť a kolorimetrické a fotometrické vlastnosti uvedených svietidiel;

5.18.2. sú funkcie uvedené v bode 5.18 zabezpečené zostavou dvoch svietidiel označených „D“ (pozri bod 2.16.1), len jedno z týchto svietidiel musí spĺňať požiadavky na umiestnenie, geometrickú viditeľnosť a fotometrické vlastnosti platné pre tieto svietidlá namontované vo všetkých fixných polohách na pohyblivých častiach alebo

5.18.3. sú na uvedené funkcie namontované doplnkové svietidlá a ak sú tieto svietidlá aktivované, keď je pohyblivá časť v akejkoľvek fixnej otvorenej polohe, a to za predpokladu, že tieto doplnkové svietidlá spĺňajú všetky požiadavky na umiestnenie, geometrickú viditeľnosť a fotometrické vlastnosti, ktoré sa vzťahujú na svietidlá namontované na pohyblivých častiach.

5.18.4. Ak funkcie uvedené v bode 5.18 zabezpečuje systém vzájomne závislých svietidiel, uplatňuje sa jedna z týchto podmienok: a) ak sa úplný systém vzájomne závislých svietidiel namontuje na pohyblivú časť, resp. časti, požiadavky bodu 5.18.1 sú splnené. Pre uvedené funkcie však môžu byť aktivované doplnkové svietidlá, keď je pohyblivá časť v akejkoľvek fixnej otvorenej polohe, a to za predpokladu, že tieto doplnkové svietidlá spĺňajú všetky požiadavky na umiestnenie, geometrickú viditeľnosť a kolorimetrické a fotometrické vlastnosti, ktoré sa vzťahujú na svietidlá namontované na pohyblivých častiach, alebo b) ak by sa systém vzájomne závislých svietidiel čiastočne namontoval na fixnú časť a čiastočne namontoval na pohyblivú časť, s výnimkou smerových svietidiel, vzájomne závislé svietidlá špecifikované žiadateľom počas postupu schvaľovania zariadenia musia spĺňať všetky požiadavky týkajúce sa umiestnenia, vonkajšej geometrickej viditeľnosti a fotometrie, a to vo všetkých fixných polohách pohyblivej časti, resp. častí. Požiadavka, resp. požiadavky na vnútornú geometrickú viditeľnosť sa považujú za splnené, ak sú tieto vzájomne závislé svietidlá stále v zhode s fotometrickými hodnotami predpísanými v poli rozloženia svetla pre schválenie zariadenia, a to vo všetkých fixných polohách pohyblivej časti, resp. častí. V prípade smerových svietidiel musia vzájomne závislé svietidlá určené žiadateľom v priebehu postupu schvaľovania zariadenia spĺňať všetky požiadavky na umiestnenie, geometrickú viditeľnosť, kolorimetrické a fotometrické vlastnosti týchto svietidiel vo všetkých fixných polohách pohyblivej časti, resp. častí. Toto ustanovenie neplatí v prípade, keď sú na účely dosiahnutia alebo doplnenia uhla geometrickej viditeľnosti aktivované doplnkové svietidlá, keď sa pohyblivá časť nachádza v akejkoľvek fixnej otvorenej polohe, a to za predpokladu, že tieto doplnkové svietidlá spĺňajú všetky požiadavky na umiestnenie, fotometrické a kolorimetrické vlastnosti, ktoré sa vzťahujú na smerové svietidlá namontované na pohyblivej časti.

5.19. Ak sú pohyblivé časti v inej ako „obvyklej polohe používania“, nesmú zariadenia, ktoré sú na nich namontované, nevhodne obťažovať ostatných účastníkov cestnej premávky.

5.20. Ak je svietidlo namontované na pohyblivej časti a pohyblivá časť je v „obvyklej polohe, resp. polohách používania“, svietidlo sa musí vždy vrátiť do polohy, resp. polôh určených výrobcom v súlade s týmto predpisom. V prípade stretávacích svetlometov a predných hmlových svietidiel sa táto požiadavka považuje za splnenú, ak po desaťnásobnom pohybe pohyblivých častí a ich návrate do obvyklej polohy sa žiadna hodnota uhla sklonu týchto svietidiel meraného vzhľadom na ich úchytku pri meraní po každom pohybe pohyblivej časti neodlišuje od priemernej hodnoty všetkých desiatich nameraných hodnôt o viac ako 0,15 %. Ak sa táto hodnota prekročí, musí sa každá medzná hodnota podľa bodu 6.2.6.1.1 upraviť o hodnotu tohto prekročenia, aby sa znížil rozsah povolených sklonov pri kontrole vozidla podľa prílohy 6.

5.21. Žiadna pohyblivá časť s namontovaným zariadením svetelnej signalizácie alebo bez neho nesmie v ktorejkoľvek svojej fixnej polohe inej ako „obvyklá poloha používania“, zakrývať viac ako 50 % viditeľnej plochy predných a zadných obrysových svietidiel, predných a zadných smerových svietidiel a odrazových skiel v smere ich referenčnej osi.

Fixná poloha pohyblivej časti je stála alebo prirodzená poloha, resp. polohy pohyblivej časti stanovená výrobcom, či je uzamknutá alebo nie.

Ak splnenie tejto požiadavky nie je možné:

5.21.1. aktivujú sa doplnkové svietidlá spĺňajúce všetky požiadavky na umiestnenie, geometrickú viditeľnosť a kolorimetrické a fotometrické vlastnosti uvedených svietidiel vtedy, keď pohyblivá časť zakrýva viac ako 50 % viditeľnej plochy v smere referenčnej osi týchto svietidiel, alebo

5.21.2. iné správne orgány musia byť informované prostredníctvom poznámky vo formulári oznámenia (bod 10.1 prílohy 1) o tom, že v smere referenčnej osi môže byť pohyblivými časťami zakrytých viac ako 50 % viditeľnej plochy a užívateľ musí byť informovaný prostredníctvom upozornenia vo vozidle o tom, že v určitých polohách pohyblivých častí musia byť ostatní účastníci cestnej premávky upozornení na prítomnosť vozidla na ceste, napr. výstražným trojuholníkom alebo iným zariadením podľa vnútroštátnych požiadaviek na cestnú premávku.

5.21.3. Bod 5.21.2 sa nevzťahuje na spätné odrazové sklá.

5.22. S výnimkou odrazových skiel sa svietidlo nepovažuje za namontované, aj keď je na ňom značka typového schválenia, ak nemôže byť uvedené do prevádzky inak ako montážou zdroja svetla a/alebo poistky.

5.23. Svietidlá schválené so zdrojom, resp. zdrojmi svetla podľa predpisu č. 37, okrem prípadov, keď sa tieto zdroje svetla používajú ako nevymeniteľný zdroj svetla podľa vymedzenia v bode 2.7.1.1.2 tohto predpisu, musia byť na vozidle namontované tak, aby bolo možné zdroj svetla správne vymeniť bez odbornej pomoci a bez zvláštneho náradia, iného ako je to, ktoré dodáva výrobca s vozidlom. Výrobca vozidla poskytne s vozidlom podrobný opis postupu výmeny.

5.23.1. V prípade, že je súčasťou modulu zdroja svetla držiak na vymeniteľný zdroj svetla schválený podľa predpisu č. 37, musí byť tento zdroj svetla vymeniteľný podľa uvedeného bodu 5.23.

5.24. Akákoľvek dočasná, v prípade poruchy bezpečná, náhrada funkcie svetelnej signalizácie zadného obrysového svietidla je povolená pod podmienkou, že náhradná funkcia má v prípade poruchy podobnú farbu, hlavnú intenzitu a polohu ako funkcia, ktorá prestala fungovať, a že náhradné zariadenie zostane funkčné z hľadiska jeho pôvodnej bezpečnostnej funkcie. V prípade náhrady musia byť stav dočasnej náhrady a potreba opravy indikované kontrolkou na prístrojovej doske (bod 2.18 tohto predpisu).

5.25. V prípade, ak je namontovaný AFS, považuje sa za rovnocenný dvojici stretávacích svetlometov a, ak má funkciu diaľkového svetlometu, považuje sa za rovnocenný dvojici diaľkových svetlometov.

5.26. Zadné smerové svietidlá, zadné obrysové svietidlá, brzdové svietidlá (okrem brzdových svietidiel kategórie S4) a zadné hmlové svietidlá s regulátorom premenlivej svietivosti sú povolené, keď súčasne reagujú minimálne na jeden z týchto vonkajších vplyvov: vonkajšie svetlo, hmla, sneženie, dážď, vodná triešť, mračná prachu, kontaminácia plochy výstupu svetla, za predpokladu, že ich predpísané prepojenie, čo sa týka intenzity, je počas prechodových zmien zachované. Počas prechodu nesmie dôjsť k žiadnej ostrej zmene svietivosti. Brzdové svietidlá kategórie S4 môžu vytvárať premenlivú svietivosť nezávisle od ostatných svietidiel. Vodič by mal mať možnosť nastaviť uvedené funkcie na svietivosť, ktorá zodpovedá ich stálej kategórii a vrátiť ich späť do kategórie automatickej premenlivosti.

5.27. V prípade vozidiel kategórií M a N žiadateľ technickej službe zodpovednej za schvaľovacie skúšky preukáže, že podmienky elektrického napájania zariadení uvedených v bodoch 2.7.9, 2.7.10, 2.7.12, 2.7.14 a 2.7.15 sú splnené, ak elektrický systém vozidla pracuje v podmienkach konštantného napätia reprezentujúcich príslušnú kategóriu napájaného vozidla, ako stanovil žiadateľ, a spĺňajú tieto ustanovenia:

5.27.1. napätie na póloch zariadení, ktoré podľa ich dokumentácie o typovom schválení boli skúšané s použitím osobitného napájania/elektronického zariadenia na reguláciu zdroja svetla, alebo v sekundárnom prevádzkovom režime alebo pri napätí požadovanom žiadateľom, nesmie presiahnuť napätie stanovené pre príslušné zariadenia alebo funkcie, ktoré boli schválené.

5.27.2. Vo všetkých prípadoch elektrického napájania, ktoré nespadajú pod bod 5.27.1, napätie na póloch zariadenia, resp. zariadení alebo funkcie, resp. funkcií nesmie presiahnuť 6,75 V (6-voltový systém), 13,5 V (12-voltový systém) alebo 28 V (24-voltový systém) o viac než 3 %. Prostriedky ovládania maximálneho napätia na póloch zariadenia môžu byť v záujme lepšej dostupnosti umiestnené v puzdre zariadenia.

5.27.3. Ustanovenia bodov 5.27.1 a 5.27.2 sa nevzťahujú na zariadenia, ktoré obsahujú elektronické zariadenie na reguláciu zdroja svetla alebo ovládač premenlivej svietivosti, ktoré sú súčasťou zariadenia.

5.27.4. K dokumentácii o typovom schválení sa priloží správa opisujúca metódy používané na preukázanie zhody a dosiahnuté výsledky.

5.28. Všeobecné ustanovenia týkajúce sa geometrickej viditeľnosti

5.28.1. Vo vnútri uhlov geometrickej viditeľnosti nesmie byť pri pozorovaní z nekonečna žiadna prekážka brániaca šíreniu svetla z ktorejkoľvek časti viditeľnej plochy svietidla. Prekážky sa však nezohľadňujú, ak boli evidované v čase typového schválenia vozidla.

5.28.2. Ak sa meria bližšie k svietidlu, musí byť smer pozorovania rovnobežne posúvaný, aby sa dosiahla zhodná presnosť.

5.28.3. Ak je po montáži svietidla ktorákoľvek časť jeho viditeľnej plochy tienená akýmikoľvek ďalšími časťami vozidla, musí sa overiť, či časť svietidla nezatienená prekážkami ešte spĺňa požiadavky fotometrických hodnôt predpísaných pre schválenie zariadenia.

5.28.4. Ak je možné zmenšiť vertikálny uhol geometrickej viditeľnosti pod horizontálou na 5° (svietidlo je vo výške nižšej ako 750 mm nad vozovkou nameranej podľa ustanovení v bode 5.8.1), fotometrická oblasť merania namontovanej optickej jednotky sa môže znížiť na 5° pod horizontálou.

5.28.5. V prípade systému vzájomne závislých svietidiel sú požiadavky geometrickej viditeľnosti splnené, ak sú všetky jeho vzájomne závislé svietidlá prevádzkované súčasne.

5.29. Modul LED nemusí byť vymeniteľný, ak sa to uvádza na informačnom liste schválenia typu komponentu.

6. OSOBITNÉ ŠPECIFIKÁCIE

6.1. Diaľkový svetlomet (Predpisy č. 98 a 112)

6.1.1. Prítomnosť

Povinný na motorových vozidlách. Zakázaný na prípojných vozidlách.

6.1.2. Počet

Dva alebo štyri, typovo schválené podľa predpisov č. 98 alebo 112, okrem svetlometu triedy A.

V prípade vozidiel kategórie N3: môžu sa namontovať dva ďalšie diaľkové svetlomety.

Ak je vozidlo vybavené štyrmi zakrývateľnými svetlometmi, je montáž dvoch prídavných svetlometov prípustná len na účely svetelnej signalizácie cez deň, ktorá sa vyznačuje ich prechodným rozsvecovaním v krátkych intervaloch (pozri bod 5.12).

6.1.3. Usporiadanie

Žiadne osobitné špecifikácie.

6.1.4. Umiestnenie

6.1.4.1. Na šírku: Žiadne osobitné špecifikácie.

6.1.4.2. Na výšku: Žiadne osobitné špecifikácie.

6.1.4.3. Na dĺžku: na prednej časti vozidla. Táto požiadavka sa považuje za splnenú, ak vyžarované svetlo neobťažuje vodiča priamo ani nepriamo prostredníctvom zariadení pre nepriamy výhľad a/alebo iných plôch na vozidle, ktoré odrážajú svetlo.

6.1.5. Geometrická viditeľnosť

Viditeľnosť svietiacej plochy vrátane jej viditeľnosti v pásmach, ktoré sa nejavia ako osvetlené v smere uvažovaného pozorovania, musí byť zabezpečená vnútri rozbiehajúceho sa priestoru ohraničeného priamkami vychádzajúcimi od obrysu svietiacej plochy a zvierajúcimi s referenčnou osou svetlometu uhol najmenej 5°. Východiskovým bodom uhlov geometrickej viditeľnosti je obvod priemetu svietiacej plochy na priečnu rovinu dotýkajúcu sa najprednejšej časti rozptylového skla svetlometu.

6.1.6. Orientácia

Smerom dopredu.

Na každej strane vozidla sa môže na účely osvetlenia zákruty natáčať nanajvýš jeden diaľkový svetlomet.

6.1.7. Elektrické zapojenia

6.1.7.1. Okrem prípadov, keď sa svetlomety používajú na prerušovanú svetelnú výstrahu v krátkodobých intervaloch, môžu byť hlavné svetlomety ZAPNUTÉ iba vtedy, keď je hlavný spínač svetlometov ZAPNUTÝ alebo keď je v polohe „AUTO“ (automatická) a keď existujú podmienky pre automatickú aktiváciu stretávacieho svetlometu. V druhom prípade sa môžu hlavné svetlomety automaticky vypnúť, ak sa zmenia podmienky automatickej aktivácie stretávacieho svetlometu.

6.1.7.2. Ovládanie diaľkových svetlometov môže byť automatické, pokiaľ ide o ich aktiváciu a deaktiváciu, pričom signály ovládania sú generované systémom senzorov, ktorý je schopný rozlíšiť každú z týchto vstupných informácií a reagovať na ňu:

a) podmienky okolitého osvetlenia;

b) svetlo vyžarované prednými zariadeniami na osvetlenie a prednými zariadeniami na svetelnú signalizáciu protiidúcich vozidiel;

c) svetlo vyžarované zadnými zariadeniami na svetelnú signalizáciu vozidiel idúcich vpredu;

Senzory môžu mať dodatočné funkcie na zlepšenie výkonu.

Na účely tohto bodu sú„vozidlá“ vozidlá kategórií L, M, N, O, T, ako aj bicykle, ak sú takéto vozidlá vybavené odrazovými sklami a ZAPNUTÝMI zariadeniami na osvetlenie a svetelnú signalizáciu.

6.1.7.3. Vždy musí byť možné ručne ZAPNÚŤ a VYPNÚŤ diaľkové svetlomety a ručne VYPNÚŤ automatické ovládanie diaľkových svetlometov.

VYPNÚŤ diaľkové svetlomety a ich automatické ovládanie navyše musí byť možné jednoduchým a rýchlym ručným úkonom; použitie podpoložiek menu nie je povolené.

6.1.7.4. Diaľkové svetlomety môžu byť zapnuté súčasne alebo vo dvojiciach. Ak sú namontované dva ďalšie diaľkové svetlomety povolené podľa bodu 6.1.2. len pre vozidlá kategórie N3, môžu byť súčasne zapnuté najviac dva páry. Pri prepínaní zo svetla stretávacieho na svetlo diaľkové musí byť zapnutý aspoň jeden pár diaľkových svetlometov. Pri zmene z diaľkového svetla na stretávacie svetlo musia byť vypnuté súčasne všetky diaľkové svetlomety.

6.1.7.5. Stretávacie svetlomety môžu zostať zapnuté súčasne s diaľkovými svetlometmi.

6.1.7.6. Ak sú namontované štyri zakrývateľné svetlomety, musí sa pri ich odkrytej polohe zabrániť súčasnej činnosti akýchkoľvek prídavných svetlometov, ak sú tieto svetlomety určené na vytváranie svetelných signálov počas denného svetla, ktoré pozostávajú z prerušovaného rozsvecovania v krátkych intervaloch (bod 5.12).

6.1.8. Kontrolka

Kontrolka zapojenia obvodu je povinná.

6.1.8.1. Ak je ovládanie diaľkových svetlometov automatické podľa opisu v bode 6.1.7.1, vodič musí byť o zapnutí automatického ovládania funkcie diaľkových svetlometov informovaný. Táto informácia sa musí zobrazovať po celý čas aktivácie automatickej prevádzky.

6.1.9. Iné požiadavky

6.1.9.1. Celková maximálna svietivosť diaľkových svetlometov, ktoré môžu byť zapnuté súčasne, nesmie prekročiť 430 000 cd, čo zodpovedá referenčnej hodnote 100.

6.1.9.2. Táto maximálna svietivosť sa stanoví sčítaním jednotlivých referenčných značiek, ktoré sú vyznačené na niektorých svetlometoch. Každému svetlometu označenému „R“ alebo „CR“ sa pridelí referenčná značka „10“.

6.1.9.3. Automatická aktivácia a deaktivácia diaľkových svetlometov:

6.1.9.3.1. systém senzorov používaný na ovládanie automatickej aktivácie a deaktivácie diaľkových svetlometov podľa opisu v bode 6.1.7.1 musí spĺňať tieto požiadavky: 6.1.9.3.1.1. Hranice minimálnych polí, v ktorých je senzor schopný zaznamenať svetlo vyžarované inými vozidlami podľa vymedzenia v bode 6.1.7.1, sú určené uhlami uvedenými ďalej. 6.1.9.3.1.1.1. Horizontálne uhly: 15° vľavo a 15° vpravo. Vertikálne uhly: uhol smerom nahor 5° montážna výška senzora (stred apertúry senzora nad vozovkou) menej ako 2 m v rozmedzí 1,5 m a 2,5 m viac ako 2,0 m uhol smerom nadol 2° 2° až 5° 5° Tieto uhly sa merajú od stredu apertúry senzora voči horizontálnej priamke prechádzajúcej jeho stredom a rovnobežnej so strednou pozdĺžnou rovinou vozidla. 6.1.9.3.1.2. Na priamej rovnej vozovke musí byť systém senzorov schopný zaznamenať: a) protiidúce motorové vozidlo na vzdialenosť najmenej 400 m; b) motorové vozidlo alebo súpravu vozidiel s prívesmi idúce vpredu na vzdialenosť najmenej 100 m; c) protiidúci bicykel na vzdialenosť najmenej 75 m, pričom osvetlenie bicykla pozostáva z bieleho svietidla so svietivosťou 150 cd s plochou výstupu svetla s veľkosťou 10 cm2 ± 3 cm2 a výškou nad vozovkou 0,8 m. Na overenie súladu s uvedenými bodmi a) a b) musí mať protiidúce motorové vozidlo a motorové vozidlo idúce vpredu (alebo súprava vozidla s prívesmi) ZAPNUTÉ (prípadne) obrysové svietidlá a stretávacie svetlomety.

6.1.9.3.2. Prepínanie medzi diaľkovými a stretávacími svetlometmi podľa podmienok uvedených v bode 6.1.7.1 sa môže vykonávať automaticky a nesmie obťažovať, rozptyľovať či oslňovať.

6.1.9.3.3. Celkové parametre automatického ovládania sa overia prostredníctvom: 6.1.9.3.3.1. simulácie alebo iných spôsobov overovania, ktoré poskytol žiadateľ a ktoré uznáva schvaľovací úrad, 6.1.9.3.3.2. skúšobnej jazdy podľa bodu 1 prílohy 12. Parametre automatického ovládania sa zdokumentujú a overia porovnaním s opisom žiadateľa. Uvedú sa akékoľvek zjavné poruchy (napr. príliš veľké uhly pohybu alebo blikanie).

6.1.9.3.4. Ovládanie diaľkových svetlometov môže byť nastavené tak, aby sa diaľkové svetlomety automaticky ZAPLI, len keď: a) nie sú v oblastiach a vzdialenostiach podľa bodov 6.1.9.3.1.1 a 6.1.9.3.1.2 zistené žiadne vozidlá uvedené v bode 6.1.7.1 a b) zistené úrovne okolitého osvetlenia zodpovedajú ustanoveniam v bode 6.1.9.3.5.

6.1.9.3.5. V prípade ak sa diaľkové svetlomety ZAPÍNAJÚ automaticky, musia sa automaticky VYPNÚŤ, ak sú v oblastiach a vzdialenostiach podľa bodov 6.1.9.3.1.1 a 6.1.9.3.1.2. zistené protiidúce vozidlá alebo vozidlá idúce vpredu uvedené v bode 6.1.7.1. Okrem toho sa automaticky VYPNÚ, keď podmienky okolitého osvetlenia zaisťujú osvetlenie väčšie než 7 000 lx. Súlad s touto požiadavkou musí žiadateľ preukázať použitím simulácie alebo iných spôsobov overovania uznávaných schvaľovacím úradom. Osvetlenie sa meria na horizontálnom povrchu s kosínusovo korigovaným senzorom v tej istej výške ako je montážna poloha senzora na vozidle. To môže výrobca preukázať dostatočnou dokumentáciou alebo inými spôsobmi uznávanými schvaľovacím úradom.

6.2. Stretávací svetlomet (Predpisy č. 98 a 112)

6.2.1. Prítomnosť

Povinný na motorových vozidlách. Zakázaný na prípojných vozidlách.

6.2.2. Počet

Dva, typovo schválené podľa predpisov č. 98 alebo 112, okrem svetlometu triedy A.

6.2.3. Usporiadanie

Žiadna osobitná požiadavka.

6.2.4. Umiestnenie

6.2.4.1. Na šírku: okraj viditeľnej plochy v smere referenčnej osi, ktorý je najvzdialenejší od strednej pozdĺžnej roviny vozidla, nesmie byť od najvzdialenejšieho vonkajšieho okraja vozidla vzdialený viac ako 400 mm.

vnútorné okraje viditeľných plôch v smere referenčných osí musia byť od seba vzdialené najmenej 600 mm. Toto sa však nevzťahuje na kategóriu vozidiel M1 a N1; v prípade všetkých ostatných kategórií motorových vozidiel, ktorých celková šírka je menšia ako 1 300 mm, môže byť táto vzdialenosť zmenšená na 400 mm.

6.2.4.2. Na výšku: najmenej 500 mm a najviac 1 200 mm nad vozovkou. Pre kategóriu N3G (mimocestné – terénne) vozidlá (15) sa môže maximálna výška zvýšiť na 1 500 mm.

6.2.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá a/alebo iné plochy na vozidle, ktoré odrážajú svetlo.

6.2.5. Geometrická viditeľnosť

Je určená uhlami α a β stanovenými v bode 2.13:

α = 15° smerom nahor a 10° smerom nadol,

ß = 45° smerom von a 10° smerom dovnútra.

Prítomnosť rôznych priehradiek alebo iných súčastí vybavenia v blízkosti svetlometu nesmie vyvolávať druhotné účinky, ktoré by obťažovali ostatných účastníkov cestnej premávky.

6.2.6. Orientácia

Smerom dopredu

6.2.6.1. Vertikálna orientácia

6.2.6.1.1. Počiatočný sklon rozhrania stretávacieho svetla smerom nadol, ktorý treba nastaviť na vozidle v nezaťaženom stave s jednou osobou na sedadle vodiča, musí byť výrobcom stanovený s presnosťou na 0,1 % a musí byť zreteľne a nezmazateľným spôsobom vyznačený na každom vozidle v blízkosti svetlometov alebo na výrobnom štítku symbolom uvedeným v prílohe 7.

Hodnota takto vyznačeného sklonu smerom nadol musí byť vymedzená v súlade s bodom 6.2.6.1.2.

6.2.6.1.2. V závislosti od montážnej výšky spodného okraja viditeľnej plochy v smere referenčnej osi stretávacieho svetlometu (h) vyjadrenej v metroch a meranej na nezaťaženom vozidle musí byť vertikálny sklon rozhrania stretávacieho svetla za všetkých statických podmienok podľa prílohy 5 v týchto limitoch a základný sklon musí mať tieto hodnoty:

h < 0,8 Limity: medzi –0,5 % a –2,5 % Základné nastavenie: medzi –1,0 % a –1,5 % 0,8 < h < 1,0 Limity: medzi –0,5 % a –2,5 % Základné nastavenie: medzi –1,0 % a –1,5 %

alebo podľa uváženia výrobcu,

Limity: medzi –1,0 % a –3,0 % Základné nastavenie: medzi –1,5 % a –2,0 %

Žiadosť o typové schválenie vozidla musí v tomto prípade obsahovať informáciu o tom, ktorá z dvoch možností sa má použiť.

h > 1,0 Limity: medzi –1,0 % a –3,0 % Základné nastavenie: medzi –1,5 % a –2,0 %

Uvedené limity a základné nastavenia sú zhrnuté v diagrame uvedenom ďalej v dokumente.

Pre kategóriu N3G (mimocestné – terénne) vozidlá, keď poloha svetlometov prekračuje výšku 1 200 mm, musia byť limitné hodnoty pre vertikálny sklon vzorky medzi: –1,5 % a –3,5 %.

Počiatočné nastavenie musí byť v rozsahu: –2 % a –2,5 %.

6.2.6.2. Korektor sklonu svetlometov

6.2.6.2.1. Ak je na splnenie požiadaviek bodov 6.2.6.1.1 a 6.2.6.1.2 potrebný korektor sklonu svetlometov, musí byť korektor automatický.

6.2.6.2.2. Korektory, ktoré sú nastavované ručne, či už spojito alebo nespojito, sú však prípustné, pokiaľ majú základnú polohu, v ktorej je možné nastaviť počiatočný sklon svietidiel stanovený v bode 6.2.6.1.1 pomocou obvyklých nastavovacích skrutiek alebo podobných prostriedkov.

Tieto ručne nastaviteľné korektory musia byť ovládateľné z miesta vodiča.

Spojito nastaviteľné korektory musia mať referenčné značky uvádzajúce hlavné podmienky zaťaženia vozidla, ktoré vyžadujú nastavenie stretávacieho svetla.

Pri korektoroch, ktoré nie sú nastaviteľné spojito, musí byť počet polôh taký, aby sa zabezpečil súlad s rozsahom hodnôt stanoveným v bode 6.2.6.1.2 za všetkých podmienok zaťaženia vymedzených v prílohe 5.

Aj pri týchto korektoroch musia byť v blízkosti jeho ovládača zreteľne vyznačené podmienky zaťaženia podľa prílohy 5, ktoré vyžadujú nastavenie stretávacieho svetla (príloha 8).

6.2.6.2.3. V prípade poruchy korektorov uvedených v bodoch 6.2.6.2.1 a 6.2.6.2.2 nesmie stretávacie svetlo zaujať polohu, v ktorej je sklon menší ako v čase poruchy korektora.

6.2.6.3. Postup merania

6.2.6.3.1. Po nastavení počiatočného sklonu sa odmeria vertikálny sklon stretávacieho svetla vyjadrený v percentách za statických podmienok pri všetkých polohách zaťaženia vymedzených v prílohe 5.

6.2.6.3.2. Meranie zmeny sklonu stretávacieho svetla ako funkcie zaťaženia sa musí vykonať v súlade so skúšobným postupom stanoveným v prílohe 6.

6.2.6.4. Horizontálna orientácia

Horizontálna orientácia jedného alebo oboch stretávacích svetlometov sa môže líšiť, aby sa zabezpečilo osvetlenie zákrut pod podmienkou, že ak sa pohybuje celým lúčom alebo zlomom rozhrania, nesmie sa tento zlom rozhrania pretínať s osou dráhy ťažiska vozidla vo vzdialenostiach od prednej časti vozidla, ktoré sú väčšie ako 100-násobok montážnej výšky príslušných stretávacích svetlometov.

6.2.7. Elektrické zapojenia

6.2.7.1. Prepínač musí pri prepnutí na stretávacie svetlomety súčasne vypnúť všetky diaľkové svetlomety.

6.2.7.2. Stretávacie svetlomety môžu zostať zapnuté súčasne s diaľkovými svetlometmi.

6.2.7.3. V prípade stretávacích svetlometov podľa predpisu č. 98 musia zdroje svetla s plynovou výbojkou zostať zapnuté, ak sú v činnosti diaľkové svetlomety.

6.2.7.4. Na osvetlenie zákrut sa môže aktivovať jeden dodatočný zdroj svetla, príp. jeden alebo viac modulov LED, umiestnených vnútri stretávacích svetlometov alebo vo svietidle (okrem diaľkového svetlometu), zoskupených alebo zlúčených s príslušnými stretávacími svetlometmi za predpokladu, že horizontálny polomer zakrivenia dráhy ťažiska vozidla je 500 m alebo menší. To môže výrobca preukázať výpočtom alebo inými spôsobmi uznávanými schvaľovacím úradom.

6.2.7.5. Stretávacie svetlomety sa môžu ZAPNÚŤ a VYPNÚŤ automaticky. Musí však vždy byť možné ZAPNÚŤ a VYPNÚŤ tieto stretávacie svetlomety ručne.

6.2.7.6. Ak existujú denné prevádzkové svietidlá a sú prevádzkované v súlade s bodom 6.19, buď

6.2.7.6.1. sa automaticky ZAPNÚ a VYPNÚ stretávacie svetlomety relatívne k prevládajúcim svetelným podmienkam (napr. zapnú sa počas nočnej jazdy, v tuneloch a pod.) v súlade s požiadavkami v prílohe 13, alebo

6.2.7.6.2. denné svietidlá fungujú spoločne so svietidlami uvedenými v bode 5.11, pričom je minimálnou požiadavkou aspoň aktivácia zadných obrysových svietidiel, alebo

6.2.7.6.3. na informovanie vodiča o tom, že svetlomety, obrysové svietidlá a ak je nimi vozidlo vybavené, doplnkové obrysové svietidlá a bočné obrysové svietidlá nie sú rozsvietené, existujú osobitné prostriedky. Medzi tieto prostriedky patria: 6.2.7.6.3.1. dve zreteľne odlišné úrovne svietivosti panela nástrojov pre prevádzku počas noci a dňa, ktoré vodiča informujú, že sa musia ZAPNÚŤ stretávacie svetlomety alebo 6.2.7.6.3.2. neosvetlené indikátory a identifikácia ručných ovládačov, ktoré sú požadované predpisom č. 121 a majú byť osvetlené, keď sa zapnú svetlomety alebo 6.2.7.6.3.3. Optická či akustická kontrolka alebo obe sa aktivujú iba v podmienkach zníženého okolitého svetla podľa vymedzenia v prílohe 13 na účely informovania vodiča, že stretávacie svetlomety by mali byť ZAPNUTÉ. Kontrolka sa po aktivácii vypne iba v tom prípade, ak sa stretávacie svetlomety zapnú alebo ak sa zariadenie na spúšťanie a/alebo zastavenie motora (pohonného systému) nastaví do polohy znemožňujúcej prevádzku motora (pohonného systému).

6.2.7.7. Bez toho, aby bol dotknutý bod 6.2.7.6.1, sa stretávacie svetlomety môžu ZAPNÚŤ alebo VYPNÚŤ automaticky, nezávisle od iných faktorov ako čas alebo okolité podmienky (napr. denný čas, poloha vozidla, dážď, hmla atď.).

6.2.8. Kontrolka

6.2.8.1. Kontrolka nie je povinná

6.2.8.2. Vizuálna kontrolka, blikajúca alebo neblikajúca, je povinná:

a) v prípade, keď sa pohybuje celým lúčom alebo zlomom rozhrania na účely osvetlenia zákrut; alebo

b) ak jeden alebo viac modulov LED slúži na vyžarovanie hlavného stretávacieho svetla, s výnimkou prípadov, keď sú zapojené takým spôsobom, že porucha ktoréhokoľvek modulu LED má za následok, že všetky moduly prestanú vyžarovať svetlo.

Kontrolka sa rozsvieti:

a) v prípade poruchy posunutia zlomu rozhrania alebo

b) v prípade poruchy ktoréhokoľvek modulu, resp. modulov LED vyžarujúcich hlavné stretávacie svetlo, s výnimkou prípadov, keď sú zapojené takým spôsobom, že porucha ktoréhokoľvek modulu LED má za následok, že všetky moduly prestanú vyžarovať svetlo.

Kontrolka zostane rozsvietená počas celého trvania poruchy. Môže sa dočasne vypnúť, avšak opäť sa rozsvieti vždy pri zapnutí alebo vypnutí zariadenia na spúšťanie a zastavenie motora.

6.2.9. Iné požiadavky

Požiadavky podľa bodu 5.5.2 sa nevzťahujú na stretávacie svetlomety.

Stretávacie svetlomety so zdrojom svetla alebo modulom, resp. modulmi LED vyžarujúcimi hlavné stretávacie svetlo a ktorých celkový objektívny svetelný tok prekračuje 2 000 lúmenov, sa môžu namontovať len v spojení s montážou zariadenia, resp. zariadení na čistenie svetlometu podľa predpisu č. 45 (16).

Z hľadiska vertikálneho sklonu sa neuplatnia ustanovenia bodu 6.2.6.2.2, pokiaľ ide o stretávacie svetlomety so zdrojom svetla alebo s modulom, resp. modulmi LED vyžarujúcimi hlavné stretávacie svetlo a ktorého objektívny svetelný tok prekračuje 2 000 lúmenov.

V prípade vláknových svietidiel, v ktorých špecifikácii je uvedené viac ako jedno skúšobné napätie sa uplatňuje objektívny svetelný tok, ktorý vytvára hlavné stretávacie svetlo, ako je uvedené vo formulári oznámenia na účely schválenia typu zariadenia.

V prípade stretávacích svetlometov vybavených schváleným zdrojom svetla je uplatniteľným objektívnym svetelným tokom hodnota pri relevantnom skúšobnom napätí uvedená v príslušnom údajovom liste v predpise, podľa ktorého bol použitý zdroj svetla schválený, bez toho, aby sa prihliadalo na odchýlky od objektívneho svetelného toku, ktorý je v tomto údajovom liste uvedený.

Na osvetlenie zákrut sa môžu použiť len stretávacie svetlomety podľa predpisov č. 98 alebo 112.

Ak je osvetlenie zákrut vytvárané horizontálnym pohybom celého lúča alebo zlomu rozhrania, môže sa aktivovať, len ak sa vozidlo pohybuje smerom dopredu. Táto požiadavka neplatí, ak je osvetlenie zákrut vytvárané pre pravú zákrutu v pravostrannej premávke (ľavú zákrutu v ľavostrannej premávke).

6.3. Predné hmlové svietidlá (predpis č. 19)

6.3.1. Prítomnosť

Nepovinné na motorových vozidlách. Zakázané na prípojných vozidlách.

6.3.2. Počet

Dve; spĺňajúce požiadavky následnej série zmien 03 k predpisu č. 19.

6.3.3. Usporiadanie

Žiadna osobitná požiadavka.

6.3.4. Umiestnenie

6.3.4.1. Na šírku: bod viditeľnej plochy v smere referenčnej osi, ktorý je najvzdialenejší od strednej pozdĺžnej roviny vozidla, nesmie byť od najvzdialenejšieho vonkajšieho okraja vozidla vzdialený viac ako 400 mm.

6.3.4.2. Na výšku:

minimálne : najmenej 250 mm nad vozovkou. maximálne : v prípade vozidiel kategórií M1 a N1: najviac 800 mm nad vozovkou. V prípade vozidiel ostatných kategórií okrem kategórie N3G (mimocestné – terénne) (17): najviac 1 200 mm nad vozovkou. V prípade vozidiel kategórie N3G: maximálna výška sa môže zvýšiť na 1 500 mm.

Žiadny bod viditeľnej plochy v smere referenčnej osi však nesmie byť v polohe vyššej ako najvyšší bod na viditeľnej ploche stretávacieho svetlometu v smere referenčnej osi.

6.3.4.3. Na dĺžku: na prednej časti vozidla. Táto podmienka sa považuje za splnenú, ak vyžarované svetlo neobťažuje vodiča priamo ani nepriamo cez spätné zrkadlá a/alebo iné plochy na vozidle, ktoré odrážajú svetlo.

6.3.5. Geometrická viditeľnosť

Je určená uhlami α a β stanovenými v bode 2.13,

α = 5° smerom nahor a smerom nadol,

ß = 45° smerom von a 10° smerom dovnútra.

Prítomnosť rôznych priehradiek alebo iných súčastí vybavenia v blízkosti predného hmlového svietidla nesmie vyvolávať druhotné účinky, ktoré by obťažovali ostatných účastníkov cestnej premávky (18).

6.3.6. Orientácia

Smerom dopredu.

6.3.6.1. Vertikálna orientácia

6.3.6.1.1. V prípade predných hmlových svietidiel triedy „B“ je vertikálny sklon rozhrania, ktorý treba nastaviť na vozidle v nezaťaženom stave s jednou osobou na sedadle vodiča, –1,5 % alebo nižší. (19)

6.3.6.1.2. V prípade predných hmlových svietidiel triedy „F3“:

6.3.6.1.2.1. keď objektívny svetelný tok zdroja svetla nepresahuje 2 000 lúmenov: 6.3.6.1.2.1.1. vertikálny sklon rozhrania, ktorý treba nastaviť na vozidle v nezaťaženom stave s jednou osobou na sedadle vodiča, je – 1,0 % alebo nižší;

6.3.6.1.2.2. keď objektívny svetelný tok zdroja svetla presahuje 2 000 lúmenov: 6.3.6.1.2.2.1. v závislosti od montážnej výšky spodného okraja viditeľnej plochy v smere referenčnej osi predného hmlového svietidla, vyjadrenej v metroch (h) a meranej na vozidle v nezaťaženom stave, musí vertikálny sklon rozhrania za všetkých statických podmienok podľa prílohy 5 automaticky zostať v rozmedzí týchto hodnôt: h ≤ 0,8 Limity: medzi –1,0 % a –3,0 % Základné nastavenie: medzi –1,5 % a –2,0 % h > 0,8 Limity: medzi –1,5 % a –3,5 % Základné nastavenie: medzi –2,0 % a –2,5 %. 6.3.6.1.2.2.2. Počiatočný sklon rozhrania smerom nadol, ktorý treba nastaviť na vozidle v nezaťaženom stave s jednou osobou na sedadle vodiča, musí byť výrobcom stanovený s presnosťou na jedno desatinné miesto a musí byť zreteľne a nezmazateľným spôsobom vyznačený na každom vozidle v blízkosti predných hmlových svietidiel alebo na výrobnom štítku alebo v kombinácii s označením uvedeným v bode 6.2.6.1.1 symbolom uvedeným v prílohe 7 k tomuto predpisu. Hodnota takto vyznačeného sklonu smerom nadol musí byť vymedzená v súlade s bodom 6.3.6.1.2.2.1.

6.3.6.2. Korektor sklonu predného hmlového svietidla

6.3.6.2.1. Keď je korektor sklonu predného hmlového svietidla namontovaný, samostatne alebo v skupine s ostatným funkciami predného osvetlenia a svetelnej signalizácie, musí to byť takým spôsobom, že vertikálny sklon, podľa všetkých statických podmienok zaťaženia v prílohe 5 k tomuto predpisu, musí zostať v rámci limitov stanovených v bode 6.3.6.1.2.2.1.

6.3.6.2.2. V prípade, že je predné hmlové svietidlo kategórie „F3“ súčasťou stretávacieho svetlometu alebo AFS, požiadavky v bode 6.2.6 sa vzťahujú na používanie predného hmlového svetla ako súčasti stretávacieho svetla.

V tomto prípade sa limity nastavenia stanovené v bode 6.2.6 môžu uplatňovať, aj keď sa toto predné hmlové svietidlo používa ako také.

6.3.6.2.3. Korektor sklonu sa môže používať aj na automatické prispôsobovanie sklonu predného hmlového svetla podľa daných podmienok okolia, za predpokladu, že sa neprekročia limity sklonu smerom nadol určené v bode 6.3.6.1.2.2.1.

6.3.6.2.4. V prípade poruchy korektora sklonu nesmie predné hmlové svetlo zaujať polohu, v ktorej je sklon rozhrania menší ako v čase poruchy zariadenia.

6.3.7. Elektrické zapojenia

Predné hmlové svietidlá musí byť možné ZAPNÚŤ a VYPNÚŤ nezávisle od diaľkových a stretávacích svetlometov alebo akejkoľvek ich kombinácie, iba ak:

a) sa predné hmlové svietidlá nepoužívajú ako súčasť inej svetelnej funkcie v AFS; avšak funkcia zapnutia predných hmlových svietidiel musí mať prednosť pred funkciou, pri ktorej sú predné hmlové svietidlá používané ako súčasť, alebo

b) predné hmlové svietidlá nemožno súčasne rozsvietiť s nijakými inými svietidlami, s ktorými sú zlúčené, ako udáva príslušný symbol („/“) podľa bodu 10.1 prílohy 1 k predpisu č. 19.

6.3.8. Kontrolka

Kontrolka zapojenia obvodu je povinná. Nezávislé neprerušované výstražné svetlo.

6.3.9. Iné požiadavky

V prípade, že existuje pozitívna indikácia vo formulári oznámenia bodu 10.9 prílohy 1 k predpisu č. 19, nastavenie a svietivosť predného hmlového svetla triedy „F3“ sa môže automaticky prispôsobiť podľa daných podmienok okolia. Akékoľvek zmeny svietivosti alebo nastavenia sa vykonávajú automaticky a takým spôsobom, že neobťažujú vodiča ani ostatných účastníkov cestnej premávky.

6.4. Spätné svietidlo (predpis č. 23)

6.4.1. Prítomnosť

Povinné na motorových vozidlách a prípojných vozidlách kategórií O2, O3 a O4. Nepovinné na prípojných vozidlách kategórie O1.

6.4.2. Počet

6.4.2.1. Jedno povinné svietidlo a druhé nepovinné svietidlo na vozidlách kategórie M1 a na všetkých iných vozidlách s dĺžkou menšou ako 6 000 mm.

6.4.2.2. Dve povinné svietidlá a dve nepovinné svietidlá na všetkých vozidlách s dĺžkou nad 6 000 mm okrem vozidiel kategórie M1.

6.4.3. Usporiadanie

Žiadna osobitná požiadavka.

6.4.4. Umiestnenie

6.4.4.1. Na šírku: žiadna osobitná požiadavka.

6.4.4.2. Na výšku: najmenej 250 mm a najviac 1 200 mm nad vozovkou.

6.4.4.3. Na dĺžku: na zadnej časti vozidla

Ak sú však dve nepovinné svietidlá uvedené v bode 6.4.2.2 namontované, musia byť namontované na bočnej strane vozidla, za predpokladu, že sú splnené požiadavky podľa bodov 6.4.5.2 a 6.4.6.2.

6.4.5. Geometrická viditeľnosť

6.4.5.1. Zariadenia namontované na zadnej časti vozidla:

Je určená uhlami α a β stanovenými v bode 2.13:

α = 15° smerom nahor a 5° smerom nadol,

β = 45° napravo aj naľavo, ak je na vozidle len jedno svietidlo,

45° smerom von a 30° smerom dovnútra, ak sú namontované dve svietidlá.

6.4.5.2. Dva nepovinné svetlomety uvedené v bode 6.4.2.2, ak sú namontované na bočnej strane vozidla:

Geometrická viditeľnosť sa považuje za zaistenú, ak referenčná os príslušného zariadenia smeruje von pod uhlom β nepresahujúcim 15° voči strednej pozdĺžnej rovine vozidla. Vertikálne smerovanie dvoch nepovinných zariadení môže byť smerom nadol.

6.4.6. Orientácia

6.4.6.1. Smerom dozadu

6.4.6.2. Navyše ak sú dve nepovinné svietidlá podľa bodu 6.4.2.2 namontované na bočnej strane vozidla, uplatňujú sa ustanovenia podľa bodu 6.4.5.2.

6.4.7. Elektrické zapojenia

6.4.7.1. Musia byť také, aby sa svietidlo mohlo rozsvietiť len vtedy, ak je zaradený spätný prevodový stupeň a zariadenie na ovládanie štartovania a vypnutia motora je v polohe umožňujúcej chod motora. Ak nie je splnená niektorá z uvedených podmienok, svietidlá sa nesmú rozsvietiť alebo zostať rozsvietené.

6.4.7.2. Okrem toho musia byť elektrické zapojenia dvoch nepovinných svietidiel podľa bodu 6.4.2.2 také, aby sa tieto svietidlá nemohli rozsvietiť, ak nie sú zapnuté svietidlá uvedené v bode 5.11.

Svietidlá namontované na bočnej strane vozidla môžu byť zapnuté pri pomalom manévrovaní vozidla smerom dopredu maximálne do rýchlosti 10 km/h, za predpokladu, že sú splnené tieto podmienky:

a) zariadenia sa musia zapínať a vypínať ručne prostredníctvom samostatného vypínača;

b) ak sú takto aktivované, môžu ostať rozsvietené po tom, ako je spätný prevodový stupeň vyradený;

c) automaticky sa však musia vypnúť, ak rýchlosť vozidla smerom dopredu presiahne 10 km/h, bez ohľadu na to, či je samostatný vypínač zapnutý alebo vypnutý; v tomto prípade musia zostať vypnuté, pokiaľ nie sú opätovne úmyselne zapnuté.

6.4.8. Kontrolka

Kontrolka nie je povinná.

6.4.9. Iné požiadavky

Žiadne.

6.5. Smerové svietidlo (predpis č. 6)

6.5.1. Prítomnosť (pozri ďalej uvedený obrázok)

Povinné. Typy smerových svietidiel sa rozdeľujú na kategórií (1, 1a, 1b, 2a, 2b, 5 a 6); ich zostava na jednom vozidle predstavuje usporiadanie („A“ a „B“).

Usporiadanie „A“ sa vzťahuje na všetky motorové vozidlá.

Usporiadanie „B“ sa vzťahuje len na prípojné vozidlá.

6.5.2. Počet

Podľa spôsobu usporiadania.

6.5.3. Usporiadania (pozri ďalej uvedený obrázok)

A: dve predné smerové svietidlá týchto kategórií:

1 alebo 1a alebo 1b, ak je vzdialenosť medzi okrajom viditeľnej plochy v smere referenčnej osi tohto svietidla a okrajom viditeľnej plochy stretávacieho svetlometu v smere referenčnej osi a/alebo prípadne predného hmlového svietidla najmenej 40 mm;

1a alebo 1b, ak je vzdialenosť medzi okrajom viditeľnej plochy v smere referenčnej osi tohto svietidla a okrajom viditeľnej plochy stretávacieho svetlometu v smere referenčnej osi a/alebo prípadne predného hmlového svietidla väčšia ako 20 mm a menšia ako 40 mm;

1b, ak je vzdialenosť medzi okrajom viditeľnej plochy v smere referenčnej osi tohto svietidla a okrajom viditeľnej plochy stretávacieho svetlometu v smere referenčnej osi a/alebo prípadne predného hmlového svietidla menšia ako alebo rovná 20 mm; dve zadné smerové svietidlá (kategória 2a alebo 2b); dve nepovinné svietidlá (kategória 2a alebo 2b) na všetkých vozidlách kategórií M3, N2, N3. dve bočné smerové svietidlá kategórie 5 alebo 6 (minimálne požiadavky): 5 v prípade vozidiel kategórie M1, v prípade vozidiel kategórií N1, M2 a M3, ak ich dĺžka nepresahuje 6 m, 6 v prípade vozidiel kategórií N2 a N3, v prípade vozidiel kategórií N1, M2 a M3, ak ich dĺžka presahuje 6 m; vo všetkých prípadoch je prípustné nahradiť smerové svietidlá kategórie 5 smerovými svietidlami kategórie 6. Ak sú montované svietidlá, ktoré združujú funkcie predných smerových svietidiel (kategórie 1, 1a, 1b) a bočných smerových svietidiel (kategória 5 alebo 6), môžu byť na splnenie požiadaviek na viditeľnosť podľa bodu 6.5.5 namontované dve doplnkové bočné smerové svietidlá (kategória 5 alebo 6).

B: dve zadné smerové svietidlá (kategória 2a alebo 2b),

dve nepovinné svietidlá (kategória 2a alebo 2b) na všetkých vozidlách kategórie O2, O3 a O4.

Maximálne tri nepovinné zariadenia kategórie 5 alebo jedno nepovinné zariadenie kategórie 6 na každej strane na vozidlách kategórie O2, ak ich dĺžka presahuje 9 m.

Keď je namontovaný AFS, určujúca vzdialenosť pre výber kategórie je vzdialenosť medzi predným smerovým svietidlom a najbližšou osvetľovacou jednotkou v jej najbližšej polohe, keď je súčasťou režimu stretávacieho svetla alebo vykonáva tento režim.

6.5.3.1. Navyše v prípade vozidiel kategórií:

a) M2, M3, N2, a N3 s dĺžkou 6 m až 9 m vrátane je jedno dodatočné zariadenie kategórie 5 nepovinné;

b) M2, M3, N2, a N3 s dĺžkou presahujúcou 9 m sú povinné tri dodatočné zariadenia kategórie 5, rozmiestnené čo najrovnomernejšie po každej strane;

c) O3, O4 sú povinné tri zariadenia kategórie 5 rozmiestnené čo najrovnomernejšie po každej strane.

Tieto požiadavky sa neuplatňujú, ak sú na tej istej strane vozidla aspoň tri oranžové bočné obrysové svietidlá, ktoré blikajú naraz a súčasne so smerovými svietidlami.

6.5.4. Umiestnenie

6.5.4.1. Na šírku: okraj viditeľnej plochy v smere referenčnej osi, ktorý je najvzdialenejší od strednej pozdĺžnej roviny vozidla, nesmie byť od najvzdialenejšieho vonkajšieho okraja vozidla vzdialený viac ako 400 mm. Táto podmienka sa nevzťahuje na nepovinné zadné svietidlá.

Vnútorné okraje viditeľných plôch v smere referenčných osí musia byť od seba vzdialené najmenej 600 mm.

Táto vzdialenosť môže byť zmenšená na 400 mm, ak je celková šírka vozidla menšia ako 1 300 mm.

6.5.4.2. Na výšku: nad vozovkou.

6.5.4.2.1. Výška plochy výstupu svetla bočných smerových svietidiel kategórie 5 alebo 6 nesmie byť:

menej ako : 350 mm v prípade vozidiel kategórií M1, a N1 a 500 mm v prípade vozidiel všetkých ostatných kategórií pri meraní od najnižšieho bodu; a viac ako : 1 500 mm pri meraní od najvyššieho bodu.

6.5.4.2.2. Výška smerových svietidiel kategórií 1, 1a, 1b, 2a a 2b meraná v súlade s bodom 5.8 nesmie byť menšia ako 350 mm a väčšia ako 1 500 mm.

6.5.4.2.3. Ak konštrukcia vozidla pri meraní podľa uvedených špecifikácií neumožňuje dodržanie týchto horných limitov a ak nie sú namontované nepovinné zadné svietidlá, môžu byť tieto limity zvýšené na 2 300 mm v prípade bočných smerových svietidiel kategórie 5 a 6 a na 2 100 mm v prípade smerových svietidiel kategórií 1, 1a, 1b, 2a, a 2b.

6.5.4.2.4. Ak sú namontované nepovinné zadné svietidlá, musia byť umiestnené vo výške, ktorá je v súlade s požiadavkami podľa bodu 6.5.4.1, symetricky a v najväčšej vertikálnej vzdialenosti, akú umožňuje karoséria vozidla, nie však menej ako 600 mm, nad povinnými svietidlami.

6.5.4.3. Na dĺžku (pozri ďalej uvedený obrázok)

Vzdialenosť medzi plochou výstupu svetla bočného smerového svietidla (kategórie 5 a 6) a priečnou rovinou, ktorá označuje predný okraj celkovej dĺžky vozidla, nesmie presiahnuť 1 800 mm.

Vzdialenosť však nesmie presiahnuť 2 500 mm:

a) v prípade vozidiel kategórií M1 a N1,

b) v prípade vozidiel všetkých ostatných kategórií pokiaľ konštrukcia vozidla neumožňuje dodržanie minimálnych uhlov viditeľnosti.

Nepovinné bočné smerové svietidlá kategórie 5 sa namontujú v rovnomerných odstupoch pozdĺž vozidla.

Nepovinné bočné smerové svietidlá kategórie 6 sa namontujú v oblasti medzi prvými a štvrtými štvrtinami dĺžky prívesu.

6.5.5. Geometrická viditeľnosť

6.5.5.1. Horizontálne uhly: (pozri obrázok)

Vertikálne uhly: 15° nad a pod horizontálou v prípade smerových svietidiel kategórií 1, 1a, 1b, 2a, 2b a 5.

Avšak:

a) ak je svietidlo namontované v polohe nižšej ako 750 mm (meranej podľa ustanovení bodu 5.8.1), zostupný uhol 15° možno znížiť na 5°;

b) ak je nepovinné zadné svietidlo namontované v polohe vyššej ako 2 100 mm (meranej podľa ustanovení bodu 5.8.1), vzostupný uhol 15° možno znížiť na 5°.

30° nad a 5° pod horizontálou v prípade smerových svietidiel kategórie 6.

Obrázok (pozri bod 6.5)

Kategórie 1, 1a, 1b Kategórie 5, 6 Usporiadanie A (*) Kategórie 2a, 2b

(*) Hodnota mŕtveho uhla viditeľnosti bočného smerového svietidla smerom dozadu rovná 5° je jeho horným limitom d ≤ 1,80 m (v prípade vozidiel kategórie M1 a N1 d ≤ 2,50 m).

V prípade smerových svietidiel kategórií 1, 1a, 1b, 2a a 2b namontovaných v polohe nižšej ako 750 mm (meranej podľa ustanovení bodu 5.8.1) možno vnútorný uhol 45° znížiť na 20° pod rovinou H.

Usporiadanie B Kategórie 2a, 2b

6.5.5.2. alebo podľa uváženia výrobcu, v prípade vozidiel kategórií M1 a N1: predné a zadné smerové svietidlá, ako aj bočné obrysové svietidlá (**).

Horizontálne uhly: (pozri obrázok)

Najprednejšie bočné obrysové svietidlo Najzadnejšie oranžové bočné obrysové svietidlo Bočné smerové svietidlotor Zadné smerové svietidlo Predné smerové svietidlo

(**) Hodnota mŕtveho uhla viditeľnosti bočného smerového svietidla smerom dozadu rovná 5°, je jeho horným limitom d ≤ 2,50 m

Avšak v prípade smerových svietidiel kategórií 1, 1a